Na Dunaji budú môcť ľudia veslovať

Už na jar by mali mať amatérski veslári možnosť zajazdiť si na Dunaji.

KARLOVA VES. Aj keď si väčšina ľudí pod veslovaním predstaví obrázok mladých mužov sediacich v dlhých štíhlych vesliciach, ktoré letia ako šípy po hladine riek v Cambridgei či Oxforde, rekreačné veslovanie má dlhú tradíciu aj v Bratislave. Vysokoškoláci z fakulty telesnej výchovy a športu by ho teraz radi opäť vrátili na Dunaj. Nie však len pre nich ako univerzitný klub, ale aj pre bežných smrteľníkov. Vďaka grantu od Dunajského fondu by tak mali mať amatérski veslári možnosť previezť sa po Karlovoveskom ramene už na jar budúceho roka. Do Karlovoveského ramena chodí za rekreáciou mnoho Bratislavčanov. Nachádzajú sa tu športové kluby, hlavne kajakárov a kanoistov, univerzitné lodenice a v lete tu býva aj otvorený podnik v malom červeno-bielo-modrom parníku. „Chýba tu veslovanie,“ povedal Michal Clementis z Vysokoškolského športového klubu Lafranconi Fakulty telesnej výchovy a športu Univerzity Komenského, ktorý stojí za projektom Návrat veslovania do Karlovej Vsi. Veslovanie je v zahraničí veľmi populárnym športom, ktorý prináša veľa benefitov. Popri zdravotných, kedže pri veslovaní sa do pohybu zapája celé telo vrátane nôh, je to aj kontakt s riekou. Navyše sa dá podľa Clementisa jednoducho naučiť. Vysokoškoláci vyrátali, že na projekt Návrat veslovania do Karlovej Vsi potrebujú 18,7 tisíca eur. Z nich chcú najmä nakúpiť lode, veslá a ostatné príslušenstvo. Aby peniaze zohnali, prihlásili sa vlani do grantovej výzvy Dunajského fondu Stredoeurópskej nadácie. „Lode sú drahé a my potrebujeme navyše úplne špecifické lode pre potreby verejnosti, a nie pretekárov,“ ozrejmil Clementis. Oproti pretekárskym sú totiž širšie a stabilnejšie. „V podstate jediná možnosť, ako ich zohnať, je kúpiť ich z druhej ruky.“ Clementis by bol rád, keby sa im podarilo zohnať aspoň dve štvorky a dva dvojskify, teda lode pre dvoch veslárov, prípadne jeden jednomiestny skif. Zo žiadanej podpory 18,5 tisíca eur sa im od Dunajského fondu podarilo získať 5,5 tisíca eur. Z nich chcú zafinancovať kúpu prvých lodí a príslušenstva. Zatiaľ im prisľúbil jeden dvojskif nemecký klub Ruderverein Cassel . Čakajú však ešte na odpovede aj od iných klubov a univerzít, ktoré s prosbou o odkúpenie lodí kontaktovali. Taktiež pokračujú ďalej v zháňaní peňazí. Amatérski veslári by mali mať možnosť požičať si z univerzitného športového klubu loď a zaveslovať si už na jar. „Tento rok je už po sezóne, a tak máme zimu na to, aby sme všetko prichystali. Plánujeme začať niekedy v apríli či máji, keď sú už prijateľné teploty,” vysvetľuje Clemenis. Okrem lodí chystajú aj webovú stránku. Fungovať chcú podobne ako v zahraničí. Po absolvovaní kurzu, na ktorom by sa záujemca naučil pod dozorom trénera veslovať, bude mať takýto amatérsky veslár možnosť stať sa členom klubu a požičiavať si od neho loď. Možnosť požičať si loď za symbolický poplatok by mali však mať aj ľudia bez členstva v klube, ktorí sa preukážu tým, že veslársky kurz absolvovali. Veslovanie prišlo na Slovensko z Anglicka ako jeden z prvých moderných športov. V Bratislave išlo o jeden z prvých športových klubov vôbec. „Tradícia je tu obrovská. Bratislavský veslársky spolok, Pozsony Hajós Egylet, bol jeden z úplne najstarších športových klubov na Slovensku a v Rakúsko-Uhorsku. Bol založený v roku 1862,“ vysvetlil Clementis. Slovák Pavel Schmidt spolu s Čechom Václavom Kozákom dokonca získali v roku 1960 v Ríme na dvojskife olympijské zlato. Avšak Nežná revolúcia priniesla pre veslovanie a šport všeobecne úpadok. V Bratislave na Dunaji pôsobí jediný klub, Slovenský veslársky klub, ale ten vychováva len športovcov a rekreačnému veslovaniu sa nevenuje. Ďalší veslársky klub pôsobí na Zlatých pieskoch. V Dolnom Rakúsku je pritom na porovnanie okolo 20 veslárskych klubov, pričom jeden má aj neďaleký Hainburg. „Snažíme sa tradíciu veslovania na Dunaji obnoviť, aby ľudia vôbec vedeli, aký je rozdiel medzi kanoistikou a veslovaním,“ ozrejmil Clementis. Dunaj a jeho ramená, ako aj rieka Morava sú pre veslovanie veľmi vhodné. Karlovoveská zátoka je zas vďaka pokojnej vode adekvátna na tréningy. „Skúsený človek môže brázdiť Dunaj od Devína až do Čierneho mora. Práve široké veslice na rekreačné veslovanie budú vhodné na takéto splavy. Dá sa do nich totiž nabaliť na týždeň či aj na dlhšie,“ vysvetlil Clementis. Dunajský fond Stredoeurópskej nadácie zo svojej prvej grantovej výzvy podporil šesť projektov. Sú nimi návrat veslovania do Karlovej Vsi, vybudovanie prístupu k vode v Karlovoveskom ramene a slalomovej trati pre začiatočníkov, budovanie kempingu v osade Veľký Lél ležiacej na Dunaji, výstavba náučného chodníka prístupného len z Malého Dunaja, projekt virtuálnych dunajských nábreží a vytvorenie pamätného miesta holokaustu na brehu Dunaja v Komárne. Celkovo medzi ne rozdelil takmer 27-tisíc eur.


Slovensko čaká koncom budúceho týždňa opäť výrazné oteplenie

BRATISLAVA. Po miernom ochladení sa Slovensko opäť dočká výraznejšieho oteplenia. Koncom budúceho týždňa by sa totiž teploty mali znova dostať k 30 stupňom Celzia. Na juhu Slovenska by mohli teploty vystúpiť k 33 stupňom Celzia. Informuje o tom Slovenský hydrometeorologický ústav (SHMÚ) na sociálnej sieti. "Spočiatku bude do našej oblasti zasahovať okraj tlakovej výše a bude k nám prúdiť vzduch od severozápadu až severu. V druhej polovici budúceho týždňa sa nad strednou Európou bude nachádzať nevýrazná oblasť vyššieho tlaku a najmä cez víkend k nám začne od juhozápadu prúdiť teplý vzduch," píše SHMÚ. Meteorológovia predpokladajú, že v pondelok (15. 7.) by sa najvyššia denná teplota mala pohybovať v rozpätí od 20 do 27 stupňov Celzia. V utorok a stredu (16. - 17. 7.) by malo byť popoludní približne o jeden stupeň teplejšie. Vo štvrtok a v piatok (18. - 19. 7.) by mala maximálna denná teplota dosahovať 23 až 29 stupňov Celzia. Ešte teplejšie by malo byť cez víkend (20. - 21. 7.) "Počas budúceho víkendu dosiahne najvyššia denná teplota 25 až 31, v nedeľu na juhu až do 33 stupňov Celzia," poznamenáva SHMÚ.


Sonde Cassini dochádza palivo, zhorí v atmosfére Saturnu

Manéver začne na konci apríla, bude trvať päť mesiacov.

Po dvadsaťročnej vesmírnej ceste a trinástich rokoch sledovania Saturnu a jeho mesiacov, dochádza sonde Cassini palivo. Misia z okolia Saturnu sa blíži ku koncu, no čaká ju ešte posledné veľké finále. V stredu 26. apríla sonda po prvýkrát vletí do priestoru medzi planétou Saturn a jej prstencami, aby o päť mesiacov neskôr mohla zhorieť v atmosfére plynného obra. Jedinečný manéver ukázala americká vesmírna agentúra NASA v ilustračnom videu. "Žiadna kozmická loď nikdy nevstúpila do tejto jedinečnej oblasti, ktorú my prekročíme až dvadsaťdvakrát," píše v tlačovej správe Thomas Zurbuchen, vedúci oddelenia pre vedecké misie NASA. Cassini počas trvania misie urobila mnoho výnimočných objavov. Objavila oceán pod ľadovým povrchom mesiaca Enceladus či moria z tekutého metánu na mesiaci Titán. "To, čo sa dozvieme z odvážnej poslednej obežnej dráhy Cassini rozšíri naše znalosti o tom ako vznikajú a vyvíjajú sa plynné obry a planetárne systémy všade vo vesmíre. Je to skutočný objav až do samého konca," dodáva Zurbuchen.


Lekár obvinený z korupcie dohodu o vine a treste zatiaľ neuzavrel

Polícia potvrdila, že zadržala osobu pre korupčný trestný čin.

BRATISLAVA. Polícia naďalej vyšetruje prípad lekára a v čase zadržania námestníka riaditeľa pre stratégiu, rozvoj, výskum a vzdelávanie Tomáša Šáleka, ktorého koncom septembra zadržala v priestoroch Národného onkologického ústavu (NOÚ). TASR informovala hovorkyňa Úradu špeciálnej prokuratúry Jana Tökölyová. "Vo veci vykonáva úkony vyšetrovateľ, vzhľadom na prebiehajúce konanie v súčasnosti nebudeme poskytovať podrobnejšie informácie," odpovedala na otázku TASR, či obvinený lekár aj vzhľadom na medializované informácie uzavrel s prokurátorom dohodu o vine a treste. Polícia potvrdila, že 27. septembra tohto roka zadržala v priestoroch NOÚ jednu osobu pre korupčný trestný čin. Riaditeľ NOÚ Jozef Dolinský pre TREND uviedol, že sa tak stalo priamo v jeho ambulancii v priestoroch ústavu.


Hongkonský magnát predal parkovacie miesto za milión dolárov

Miesto sa nachádza v piatom najväčšom mrakodrape v meste zvanom The Centre.

HONGKONG. Aj keď sa rast hongkonskej ekonomiky pre niekoľko mesiacov trvajúcu politickú krízu spomalil, jednému miestnemu magnátovi sa tento týždeň podarilo predať parkovacie miesto v centre mesta za 970-tisíc dolárov. Čiastka, za ktorú podnikateľ parkovacie miesto predal, zodpovedá tridsaťnásobku priemernej ročnej mzdy v tejto bývalej britskej kolónii. Miesto sa nachádza v piatom najväčšom mrakodrape v meste zvanom The Center, ktorý je podľa agentúry Bloomberg jednou z najdrahších kancelárskych budov na svete. "Veľa majiteľov z mrakodrapu The Center sa pohybuje vo finančníctve alebo v iných rýchlo rastúcich odvetviach," povedal šéf hongkonskej realitnej spoločnosti Centaline Commercial. "Pre magnátov to nie je významná kúpa, pokiaľ to porovnávate s hodnotou poschodí, ktoré (tam) vlastnia," dodal. Realitný trh v Hongkongu sa stal politickou témou. Ceny sa tam totiž raketovo zvyšujú, čo spôsobuje krach niektorých menších spoločností, ktoré si nemôžu dovoliť platiť stále vyššie nájmy. Pre obyvateľov ja zasa ťažšie nájsť slušné bývanie. Takzvaný Giniho koeficient, ktorý meria nerovnosť v príjmoch, bol pre Hongkong v roku 2016 najvyšší zo všetkých rozvinutých ekonomík na svete. Tento rok v júni vypukli v Hongkongu demonštrácie kvôli návrhu zákona, ktorý by umožniť vydávať podozrivých do pevninskej Číny. Napriek tomu, že správkyňa Hongkongu Carrie Lamová návrh zrušila, protesty pokračujú. Podľa AFP protesty podnecuje okrem iného aj priepasť medzi bohatými a chudobnými, ktorá sa tam neustále prehlbuje.


Bö ovládol aj preteky s hromadným štartom v Osle a zakončil tak fenomenálnu sezónu

Trojnásobný olympijský medailista mal veľký glóbus už pred pretekmi istý.

Preteky s hromadný štartom mužov na 15 km: OSLO. Nórsky biatlonista Johannes Thingnes Bö zvíťazil v nedeľňajších pretekoch s hromadný štartom mužov na 15 km v rámci posledného kola Svetového pohára v nórskom Osle. Dvadsaťpäťročný Nór triumfoval po bezchybnej streľbe a najrýchlejšom bežeckom výkone. Na druhom mieste skončil Nemec Arnd Peiffer, ktorý zaostal o 19,2 s. Tretí finišoval ďalší Nemec Benedikt Doll so stratou 38,0 s na najúspešnejšieho. Trojnásobný olympijský medailista Johannes Thingnes Bö bol už pred pretekmi istým držiteľom veľkého glóbusu za celkový triumf vo SP a získal aj malý glóbus v disciplíne preteky s hromadným štartom. V práve skončenej sezóne získal všetkých 5 glóbusov - za celkový triumf a uspel aj vo všetkých štyroch individuálnych disciplínach. Najlepším biatlonistom sezóny sa stal premiérovo v kariére a ukončil tak kraľovanie francúzskej legendy Martina Fourcada. Práve držiteľ veľkého glóbusu z ostatných siedmich rokov, fenomenálny Martin Fourcade sa po neúspešnom účinkovaní na nedávnych majstrovstvách sveta vo švédskom Östersunde rozhodol predčasne ukončiť sezónu a v Osle neštartuje. Sedemnásobný majster sveta Nór Johannes Thingnes Bö sa postavil už piaty raz na najvyšší stupienok v stíhacích pretekoch v aktuálnom ročníku. Celkovo si na svoje konto pripísal už šestnásty triumf od začiatku sezóny 2018/2019 a prekonal tak rekord Francúza Martina Fourcada (2016/2017) a Švédky Magdaleny Forsbergovej (2000/2001). Počas svojej kariéry sa na vrcholných pretekoch tešil už z 37 víťazstiev. Prvú položku v ľahu absolvovalo bezchybne 15 pretekárov, medzi nimi aj už istý držiteľ veľkého glóbusu Nór J. T. Bö. Po druhej streľbe v ľahu sa do čela pretekov J. T. Bö, jeho krajan Christiansen a Nemec Peiffer. Práve nemecký biatlonista sa dokázal po tretej streľbe ako jediný udržať v závese za vedúcim Nórom, ktorý bol na čele s takmer 10 sekundovým náskokom. J. T. Bö zvládol bezchybne aj poslednú položku a išiel si po ďalšie víťazstvo. Peiffer si bez problémov udržal druhú pozíciu. Na stupňoch víťazov ich doplnil ďalší Nemec Doll.


USA podľa Lavrova premárnili šancu na zmiernenie severokórejskej krízy

Koncom septembra sa Tillerson vyjadril, že skúma šance na rozhovory, ale o deň neskôr Trump uviedol, že minister zahraničných vecí stráca čas.

VIEDEŇ. Americká administratíva premárnila šancu na zmiernenie napätia so Severnou Kóreou vysielaním zmiešaných signálov prostredníctvom ruských sprostredkovateľov, uviedol v piatok vo Viedni ruský minister zahraničných vecí Sergej Lavrov. Agentúra DPA pripomenula, že americká politika ohľadom severokórejského jadrového a raketového programu bola poznačená nezhodami medzi prezidentom Donaldom Trumpom a šéfom diplomacie Rexom Tillersonom. V septembri Washington informoval Moskvu, že neplánuje vojenské manévre v blízkosti Kórejského polostrova do budúcoročnej jari, povedal Lavrov novinárom na zasadnutí Organizácie pre bezpečnosť a spoluprácu v Európe (OBSE). Rusko to tlmočilo Pchjongjangu s vierou, že USA sú pripravené "začať vytvárať podmienky pre nejaký dialóg", ak Severná Kórea taktiež ostane pokojná. Avšak po tom, ako bol tento odkaz odovzdaný, Spojené štáty oznámili konanie vojenských cvičení, uviedol Lavrov. Severná Kórea reagovala odpálením medzikontinentálnej rakety. "USA sa správali tak, ako keby to chceli vyprovokovať, a aj sa tak stalo," povedal. "Teraz by sa už možno ťažšie vytvárali podmienky pre obnovenie dialógu". Koncom septembra sa Tillerson verejne vyjadril, že skúma šance na rozhovory, ale o deň neskôr Trump uviedol, že minister zahraničných vecí "stráca čas". Severná Kórea sa podľa Lavrova snaží o zaistenie bezpečnostných garancií pred tým, ako začne rozhovory o svojom programe vývoja jadrových zbraní. Trumpovo odmietnutie jadrovej dohody s Iránom z roku 2015 vyvolalo "vážne otázky", ako dlho bude platný akýkoľvek výsledok rokovaní medzi USA a Severnou Kóreou, dodal Lavrov.


Britská polícia zadržala dvoch tínedžerov, sú podozriví z prípravy teroristického činu

Protiteroristická jednotka zadržala 14-ročných chlapcov v meste Northallerton.

NORTHALLERTON. Britská protiteroristická polícia zatkla v anglickom meste Northallerton dvoch 14-ročných chlapcov. Mladíci sú podľa webu BBC podozriví z prípravy teroristického činu. Ako informovali zástupcovia protiteroristickej jednotky regiónu Severovýchodné Anglicko, dvojicu zadržali v sobotu a po ich zatknutí prehľadávali v okolí ešte niekoľko budov. Podľa polície nemetropolitného grófstva Severný Yorkshire to bol zrejme "osamotený prípad a miestna komunita nie je v ohrození". Tínedžerov momentálne vypočúvajú na policajnej stanici v Západnom Yorkshire.


Pri talianskom ostrove Lampedusa zachránili 57 migrantov

RÍM. Talianska colná polícia a pobrežná stráž zachránili v Stredozemnom mori 57 migrantov, ktorých previezli na ostrov Lampedusa. Informovala o tom v nedeľu agentúra ANSA.   Migranti sa nachádzali na plavidle zachytenom pri neobývanom ostrovčeku Lampione západne od Lampedusy, na ktorú ich dopravili v sobotu večer. Podľa správy ide pravdepodobne o Tunisanov, pričom v skupine bola aj tehotná žena a chlapec trpiaci zrejmým nervovým zrútením, ku ktorému privolali lekárov. Taliansky minister vnútra Matteo Salvini si pripisuje zásluhy za radikálne zníženie počtu migrantov prichádzajúcich do Talianska, ktoré spája so svojimi snahami zabrániť v práci charitatívnym záchranným organizáciám. Väčšina migrantov, ktorí prídu do krajiny po mori, sa tam však dostane bez pomoci týchto organizácií, píše agentúra DPA. Migračný výskumník Matteo Villa z talianskeho Inštitútu medzinárodných politických štúdií (ISPI) vyrátal, že charitatívne lode zachránili len osem percent z 3073 migrantov, ktorí dorazili na talianske pobrežie v období od 1. januára do 8. júla.


Prekazili sme teroristický útok v Paríži, tvrdí Hollande

"Jednu skupinu sme rozbili, jestvujú ešte iné," poznamenal francúzsky prezident.

ATÉNY, PARÍŽ. Francúzsky prezident Francois Hollande, ktorý sa zúčastňuje na summite lídrov juhoeurópskych krajín v Aténach, potvrdil, že bezpečnostné orgány jeho krajiny prekazili teroristický útok v Paríži. Informovala o tom tlačová agentúra DPA. "Jednu skupinu sme rozbili, jestvujú ešte iné," poznamenal najvyšší francúzsky predstaviteľ. Francúzska polícia zatkla vo štvrtok tri ženy vo veku 19, 23 a 39 rokov, podozrievané zo spojitosti s minulotýždňovým objavením auta s plynovými fľašami, ktoré bolo odstavené neďaleko katedrály Notre-Dame v centre Paríža. Hlavná podozrivá, najmladšia z trojice, ktorá mala podľa vyjadrenia francúzskych orgánov pripravovať útok s využitím vozidla s plynovými fľašami, prisahala vernosť Islamskému štátu (IS). Dejiskom útoku sa podľa informácií televíznej stanice BFM TV mala stať železničná stanica Gare de Lyon v Paríži alebo železničná stanica v Boissy-Saint-Antoine - obci s asi 7000 obyvateľmi ležiacej 25 kilometrov od Paríža, v ktorej došlo vo štvrtok k zadržaniu spomínaných troch zradikalizovaných žien. Francúzske ministerstvo vnútra medzičasom potvrdilo, že sa podarilo zabrániť teroristickému útoku na Gare de Lyon v Paríži. Katedrála Notre-Dame, pri ktorej parkovalo opustené vozidlo bez evidenčného čísla, je vzdialená len tri kolometre od terča útoku, naplánovaného podľa rezortu vnútra na štvrtok 8. septembra. Hlavná podozrivá je dcérou majiteľa objaveného motorového vozidla, ktorého v uplynulých dňoch zadržali a neskôr prepustili na slobodu. Francúzsky minister vnútra Bernard Cazeneuve informoval, že hlavná podozrivá počas policajnej akcie, ktorá sa skončila zadržaním trojice žien, zranila jedného z mužov zákona nožom a sama utrpela strelné zranenia po tom, čo proti nej policajti použili služobné zbrane. Francúzske bezpečnostné zložky sú vo zvýšenom stave pohotovosti po tom, ako si útoky islamistov v priebehu ostatných 18 mesiacov vyžiadali už viac ako 200 obetí. Iba v priebehu augusta zadržali vo Francúzsku sedem ľudí podozrivých z väzieb na teroristické siete, z ktorých traja plánovali uskutočniť nové teroristické útoky. Orgány prokuratúry sa k najnovšiemu prípadu zatiaľ nevyjadrili, čo sa však zmení vo štvrtok v neskorých popoludňajších hodinách, keď pred novinármi vystúpi parížsky prokurátor pre boj proti teroru Francois Moulins.


Le Penová chce uznať Krym za ruský

Le Penová ľutuje, že výsledok krymského referenda medzinárodné spoločenstvo a OSN neakceptovali.

MOSKVA. Kandidátka francúzskeho Národného frontu pre prezidentské voľby Marine Le Penová uviedla, že v prípade volebného víťazstva sa chystá obnoviť normálne vzťahy s Ruskom a uznať Krymský polostrov za súčasť Ruska. V rozhovore pre ruský denník Izvestija vysvetlila, že za pripojenie Krymu k Rusku sa vyslovili samotní občania polostrova v referende, a dodala, že jeho pričlenenie k Ukrajine bolo len administratívnou záležitosťou zo sovietskych čias. Le Penová ďalej vyjadrila poľutovanie nad tým, že krymské referendum a jeho výsledok medzinárodné spoločenstvo a OSN neakceptovali. Le Penová v rozhovore uviedla, že vždy vyzývala na pokojné riešenie ukrajinskej otázky. Podľa nej v danom prípade "má EÚ negatívny vplyv, keď vyostruje napätie a udržiava konflikt". Le Penová sa domnieva, že je nutné, aby sa začali rokovania aktérov konfliktu na východe Ukrajiny. Na to je však "potrebné prestať démonizovať tú-ktorú stranu sporu", upozornila. Sankcie uvalené na Rusko aj v súvislosti s anektovaním Krymského polostrova považuje Le Penová za "nezmyselné". "Sankcie sú v diplomacii pomerne hlúpou metódou," vyhlásila. Podľa nej by si všetky krajiny mali navzájom prejavovať rešpekt, viesť rokovania na báze rovnosti a prijímať kompromisné rozhodnutia prijateľné pre všetkých. V tejto súvislosti Le Penová vyhlásila, že má v úmysle "poskytnúť Francúzsku nezávislosť od USA a NATO a obnoviť normálne vzťahy medzi Francúzskom a Ruskom, a to aj prostredníctvom zrušenia nespravodlivých a neúčinných sankcií. Môj cieľ spočíva v tom, že chcem Francúzsko urobiť slobodným, nezávislým a váženým štátom". Prvé kolo prezidentských volieb sa vo Francúzsku uskutoční 23. apríla a Le Penová má reálne šance postúpiť z neho do rozhodujúceho druhého kola, ktoré sa uskutoční 7. mája.


Rusko na Kryme zadržalo šesť Tatárov, sú podozriví z extrémizmu

Zadržaní majú patriť k bunke islamistickej skupiny Hizb at-Tahrír.

MOSKVA. Ruská federálna bezpečnostná služba (FSB) zadržala na Kryme šiestich ľudí, ktorí sú údajne podozriví z členstva v islamistickej organizácii. Informovala o tom agentúra AP s odvolaním sa na vyhlásenie FSB. Ruská tajná služba vo svojom vyhlásení uviedla, že prekazila činnosť bunky islamistickej skupiny Hizb at-Tahrír (Strana oslobodenia), ktorá je v Rusku a ďalších štátoch bývalého Sovietskeho zväzu pokladaná za "teroristickú" organizáciu. Právnik jedného zo šiestich zadržaných Emil Kurbedinov uviedol, že ide o súčasť zásahu Moskvy namiereného proti krymským Tatárom. FSB podľa neho zadržala aj ďalších deviatich krymských Tatárov, ktorí protestovali proti zatknutiu šestice údajne podozrivej z členstva v skupine Hizb at-Tahrír (Strana oslobodenia) v krymskom meste Bachčisaraj. "Ide o ďalší pokus zastrašovať ľudí nálepkami ako 'terorizmus' a 'extrémizmus'," uviedol pre AP Kurbedinov a označil zdôvodnenie postupu FSB za absurdné. Hizb at-Tahrír tvrdí, že používa výlučne nenásilné prostriedky na dosiahnutie svojho zámeru vytvorenia kalifátu, v ktorom bude uplatňované islamské právo šaría. Aktívne pôsobí v Austrálii či Británii, vo viacerých krajinách Blízkeho východu a strednej Ázie je však zakázaná.


Maduro na krízu nehľadí. Predstavil kampaň na podporu turizmu a investícií

Humanitárnu krízu v krajine Maduro rázne odmieta.

CARACAS. Bez ohľadu na súčasnú politickú krízu vo Venezuele predstavil tamojší prezident Nicolás Maduro kampaň, ktorej cieľom je prilákať do krajiny zahraničných dovolenkárov a investície. Jej súčasťou propagácie je videonahrávka, v ktorej sa objavujú mnohé prírodné krásy, ako aj heslo "Venezuela ťa očakáva", informovala v stredu agentúra DPA. "Vytvorili sme predpoklady na to, aby naša vlasť urobila veľký krok vpred v oblasti rozvoja medzinárodného cestovného ruchu," vyhlásil socialista Maduro v Caracase v utorok večer miestneho času. Na uplatnenie novej stratégie je podľa neho ten správny čas, a to vzhľadom na pozornosť, ktorú v súčasnosti venujú Venezuele zahraničné médiá. "Okolnosti sú priaznivé, keďže sa Venezuela nachádza geopoliticky v ohnisku búrky a svetová tlač venuje správam z našej krajiny celé stránky," vyjadril sa Maduro s tým, že svetovej verejnosti bude teraz možné ukázať aj skutočnú tvár krajiny. Maduro dôrazne odmieta, že by Venezuela _ kedysi bohatá ropná veľmoc _ zápasila s humanitárnou krízou. Problémy v zásobovaní tovarom, ako aj vysokú infláciu a kriminalitu pripisuje "obchodnej vojne" zo strany Spojených štátov. Ako však pripomína DPA, kríza vo Venezuele tvrdo zasiahla aj turizmus. Spojenie s hlavným mestom Caracas zabezpečuje už iba niekoľko zahraničných leteckých spoločností a cesta z letiska do centra je považovaná za veľmi nebezpečnú. V aktuálnom rozhovore, ktorý poskytol britskej stanici BBC, Maduro poprel, že by bola situácia v zásobovaní tovarom kritická. "Či máme problémy? Pravdaže máme, ale Venezuela nie je krajinou, kde panuje hlad. Máme vysokú úroveň, čo sa týka výživy a prístupu k potravinám." Spojené štáty a iné krajiny sa podľa Madura snažia prekrúcať skutočnosť, aby mali zámienku na intervenciu. V rámci mocenského súboja s opozičným vodcom Juanom Guaidóom, ktorý sa v januári vyhlásil za dočasnú hlavu štátu, odmieta otvoriť štátne hranice pre dodávky zahraničnej humanitárnej pomoci.


Drucker je ochotný ešte rokovať o minimálnom počte ordinačných hodín

Minister zdravotníctva pripúšťa zmeny v novele zákona o zdravotnej starostlivosti.

BRATISLAVA. Minister zdravotníctva Tomáš Drucker (nominant Smeru) pripúšťa ešte možné zmeny v novele zákona o zdravotnej starostlivosti. Tá okrem nového systému fungovania ambulantných pohotovostí stanovuje aj minimálny počet ordinačných hodín týždenne pre všeobecných lekárov. Povedal to v nedeľu Drucker v diskusnej relácii TA3 V politike. Právnu normu posunuli poslanci v parlamente do druhého čítania, minimálny rozsah ordinačného času je zatiaľ stanovený najmenej na 30 hodín týždenne. Opozičné OĽaNO by napríklad bolo za 35 hodín s tým, že potom treba skrátiť pracovný čas lekárom na ambulantných pohotovostiach. "Diskusii sa nebránim," uviedol Drucker. OĽaNO tvrdí, že s navrhovanou novelou nemá zásadný problém a po debatách je ochotné ju podporiť. "Ministra za jeho snahu o zmeny chválim," povedal v TA3 člen parlamentného zdravotníckeho výboru Alan Suchánek (OĽaNO). Ten podporuje skrátenie pracovnej doby lekárov na ambulantných pohotovostiach do 23.00 h, teraz totiž slúžia do rána. "Je štatistiky dokázané, že nadránom tam chodí málo pacientov," súhlasil Suchánek s Druckerom. Ambulantné pohotovosti majú byť po novom v každom okresnom meste. OĽaNO nemá podľa Suchánka problém ani s navrhovaným desaťeurovým poplatkom na urgente v nemocniciach pre tých, ktorí ho zneužívajú, teda napríklad navštevujú s nádchou či kašľom. "Pretože je pravdou, že si mnohí odvykli chodiť k obvodnému lekárovi s tým, že si to za súčasné dve eurá vybavia na urgente, hoci nejde o akútny stav," povedal Suchánek. "Ešte raz ubezpečujem, že vážne stavy nebudú na urgente platiť nič," komentoval avizované zmeny Drucker. Ľudia sa ale podľa neho musia naučiť chodiť k lekárom na to určeným, inak sa urgenty "zbytočne zahlcujú". "A pritom tento čas má byť venovaný pacientom s vážnymi stavmi," dodal minister.


Rast japonskej ekonomiky prekonal očakávaný odhad

Napätie vo svetovom obchode však naďalej brzdí celkový rast ekonomiky závislej od vývozu.

TOKIO. Japonské hospodárstvo v 1. štvrťroku rástlo už druhý kvartál v rade a o niečo rýchlejšie, než naznačili predbežné údaje. Pomohli mu silnejšie kapitálové výdavky. Napätie vo svetovom obchode však aj naďalej brzdí celkový rast ekonomiky, ktorá je závislá od vývozu. Zatiaľ čo obchodný spor medzi USA a Čínou sa zintenzívňuje a celosvetový dopyt slabne, domáci spotrebitelia sa zdráhajú míňať peniaze, čo zvyšuje tlak na tretiu najväčšiu svetovú ekonomiku. Hrubý domáci produkt (HDP) Japonska sa v prvých troch mesiacoch 2019 zvýšil medziročne o 2,2 percenta. To je o niečo lepší výsledok ako jeho nárast o 2,1 percenta, ktorý signalizovali predbežné údaje. V medzikvartálnom porovnaní stúpol výkon japonskej ekonomiky v období január - marec o 0,6 percenta, čo je tiež viac ako o 0,5 percenta pri predbežnom odhade. Kapitálové výdavky sa zvýšili o 0,3 percenta v porovnaní s predchádzajúcim štvrťrokom, kým podľa predbežných údajov mali poklesnúť o 0,3 percenta. Súkromná spotreba, ktorá sa podieľa približne 60 percent na HDP Japonska, sa v 1. štvrťroku znížila oproti predchádzajúcim trom mesiacom o 0,1 percenta. Tento údaj sa zhoduje s rýchlym odhadom. Export v sledovanom období klesol o 2,4 percenta po náraste o 1,2 percenta v predchádzajúcom štvrťroku, ale dovoz sa znížil ešte viac, až o 4,6 percenta ( po zvýšení o 3 percentá vo 4. kvartáli). Ministerstvo financií minulý týždeň informovalo o tom, že firemné investície vzrástli v 1. kvartáli o 6,1 percenta. Pokles exportu aj importu v prvých troch mesiacoch roka podčiarkuje rastúci tlak v hospodárstve v dôsledku napätia v obchode aj opatrnosti spotrebiteľov. Japonsko plánuje zvýšiť v októbri daň z predaja na 10 percent zo súčasných 8 percent, aby zabránilo veľkému ekonomickému šoku. Objavili sa však špekulácie, že premiér Šinzó Abe môže tretíkrát odložiť zvýšenie daní, aby sa zabránilo ďalšiemu poklesu spotrebiteľských výdavkov.     3 12 bal lem


Rada EÚ súhlasila s vymenovaním Kövesiovej za šéfku európskej prokuratúry

BRUSEL/LUXEMBURG. Rada EÚ pre zahraničné veci v pondelok na svojom zasadnutí v Luxemburgu súhlasila s vymenovaním bývalej rumunskej protikorupčnej prokurátorky Laury Kövesiovej za šéfku novovznikajúcej Európskej prokuratúry (EPPO). Jej vymenovanie ešte musí potvrdiť Európsky parlament (EP). To je však už len formalita, lebo Výbor EP pre občianske slobody, spravodlivosť a vnútorné veci Kövesiovú na tento post odporučil už 25. septembra. "Úlohou Kövesiovej ako prvej v tejto funkcii bude vybudovať EPPO od nuly. Jej práca počas siedmich rokov trvania mandátu bude spočívať najmä v budovaní administratívnej a prevádzkovej štruktúry úradu a nadviazaní dobrých pracovných vzťahov s vnútroštátnymi súdnymi orgánmi," uviedla v správe pre médiá fínska ministerka spravodlivosti Anna-Maja Henrikssonová, ktorej krajina v súčasnosti predsedá Rade EÚ. "Rada EÚ bude monitorovať zriadenie úradu s cieľom zabezpečiť, aby sme mali efektívnu Európsku prokuratúru, ktorá sa stane základným kameňom nášho boja proti podvodom a korupcii vo vzťahu k rozpočtu EÚ," dodala Henrikssonová. Pracovnou náplňou hlavného európskeho prokurátora bude riadiť prácu EPPO, ktorá bude sídliť v Luxemburgu, a zastupovať tento úrad v kontaktoch s inštitúciami EÚ, členskými štátmi Únie a tretími krajinami. Kövesiovej budú pomáhať dvaja podpredsedovia. Európska prokuratúra by mala od októbra 2020 vyšetrovať a stíhať trestné činy proti finančným záujmom EÚ, teda predovšetkým zneužívanie európskych fondov, ale tiež veľké cezhraničné podvody s daňou z pridanej hodnoty (DPH) či financovanie medzinárodného terorizmu. Doteraz sa do iniciatívy EPPO zapojilo 22 z 28 členských štátov EÚ. Päť krajín (Dánsko, Írsko, Maďarsko, Poľsko a Švédsko) sa bude môcť k EPPO pripojiť kedykoľvek v budúcnosti. Šiestou nezapojenou krajinou je Británia, ktorá sa chystá opustiť EÚ.


Povstalci kontrolujú v Aleppe územie s rozlohou sedem kilometrov štvorcových

Od začiatku ofenzívy vládnej armády opustilo mesto viac ako 70-tisíc ľudí.

BEJRÚT. Sýrska štátna tlačová agentúra SANA informovala, že zo severosýrskeho mesta Aleppo sa  podarilo do bezpečia ujsť ďalším 4 000 civilistov. Od začiatku ofenzívy vládnej armády doteraz mesto opustilo viac ako 70-tisíc ľudí. V meste stále prebiehajú prudké boje medzi postupujúcimi vládnymi jednotkami a protivládnymi povstalcami, ktorí vo východnej časti Aleppa kontrolujú územie s rozlohou približne sedem kilometrov štvorcových. Podľa hovorcu ruského ministerstva obrany Igora Konašenkova v posledných dňoch zložilo zbrane a vzdalo sa 291 povstalcov. Povstalci sa východnej časti Aleppa zmocnili v roku 2012. Ak sa vládnym jednotkám podarí získať kontrolu nad celým mestom, bude to ich najvýznamnejšie vojenské víťazstvo od začiatku občianskej vojny v Sýrii, ktorá vypukla v roku 2011. Aleppo je druhým najväčším mestom Sýrie a kedysi bolo jej obchodnou metropolou.


Historické vlaky aj dobová kancelária, Stará Turá má nové múzeum

Do prevádzky sa podarilo zaviesť aj reštaurátorskú dielňu a kanceláriu prednostu múzea v staničnom sklade na rampe.

STARÁ TURÁ. Návštevníci železničnej stanice v Starej Turej môžu obdivovať množstvo zachránených a zreštaurovaných železničných exponátov v Železničnom múzeu, ktoré otvorili vďaka miestnym nadšencom. Podľa Viliama Matušku z Občianskeho združenia Železničné múzeum Stará Turá je otvorenie múzea výsledkom dlhoročnej dobrovoľnej činnosti členov združenia. "Od roku 2006 vo svojom voľnom čase zhromažďujú, reštaurujú, uchovávajú pre budúce generácie a prezentujú širokej verejnosti, školskej mládeži, turistom i náhodným návštevníkom technickú históriu našich železníc. Výsledkom ich práce je nielen veľké množstvo zachránených a zreštaurovaných exponátov a dokumentov, ale aj spolupráca so ŽSR pri rekonštrukcii budov stanice Stará Turá, vďaka ktorej dostali tieto stavby pôvodný architektonický vzhľad, aký mali v období ich vybudovania v roku 1928," uviedol Matuška.


Budaj skončil s hokejom a rozbieha trénerskú kariéru, pôsobí v LA Kings

NHL je špeciálna šanca, za akú by väčšina ľudí dala všetko, vraví Slovák.

BRATISLAVA. Tvrdo pracujte, užívajte si zábavu a vážte si príležitosť pôsobiť v NHL, je to totiž špeciálna šanca, za akú by väčšina ľudí dala všetko. Taká je rada už bývalého slovenského brankára Petra Budaja hráčom, ktorí pôsobia v zámorskej hokejovej profilige. Príbeh slovenského gólmana priniesol oficiálny web NHL. V polovici apríla stál 36-ročný rodák z Banskej Bystrice na ľade so spoluhráčmi aj svojimi deťmi. Bola to jeho rozlúčka so športovou kariérou v klube Ontario Reign zo súťaže AHL, vtedy bol Peter Budaj na ľade naposledy ako profesionálny hokejista. Trojnásobný účastník ZOH nemusel odísť, ale chcel. Celý príbeh sa začal, keď mal Budaj len štyri roky a spolu s otcom sledoval zápas Kanady a Sovietskeho zväzu. "Kanaďania zvíťazili a ja som otcovi povedal, že chcem hrať hokej v Kanade," prezradil. Jeho otec váhal, či nejde len o impulzívne rozhodnutie mladého chlapca, ktorý však vytrval v presviedčaní až dovtedy, kým otec nesúhlasil a nevzal ho na zimný štadión. A zvyšok je už história. Peter Budaj najprv okúsil kanadskú juniorskú OHL, v roku 2001 ho draftovalo Colorado Avalanche, z ktorého v lete 2011 zamieril do Montrealu, neskôr v NHL chytal aj za Los Angeles Kings a Tampu Bay Lightning. V ostatných rokoch pôsobil aj v AHL, kde aj definitívne skončil s kariérou profišportovca. Nielenže si splnil detský sen a hral hokej v Kanade, ale v zámorí strávil dlhé dve dekády, sedemnásť sezón ako profík. Vždy vedel, že skončiť bude náročné, no skutočnosť, že odchod si vybral on sám, mu situáciu uľahčila. Nemusel tak čeliť vlne nezáujmu či skončiť pre problémy so zdravím. "Počas celej kariéry som bol požehnaný, že sa mi vyhýbali zranenia. Som veľmi vďačný za to, že som to potiahol takto dlho a končím z vlastnej vôle," poznamenal Budaj podľa NHL.com. Najmä počas ostatných sezón v klube AHL Ontario Reign bol akýmsi tútorom pre mladších spoluhráčov, vzorom mu v tom bol legendárny Joe Sakic. "Prechod z juniorského hokeja medzi dospelých je veľmi ťažký. Pre chlapcov som chcel byť čo najlepším spoluhráčom, aby som im situáciu uľahčiť. Pamätám si, že počas mojich začiatkov v Colorade bol Joe Sakic kapitán Avalanche. Do šatne chodil ako prvý a na tréningoch si vždy ešte pridal záťaž. Veľa toho nenahovoril. Viedol nás však skutkami a taký je podľa mňa skutočný líder. Vodcovstvo znamená ísť príkladom - čo robiť a ako robiť. Verím, že som svojou troškou aj ja prispel k rozvoju chlapcov v tíme Reign," pokračoval Peter Budaj. V budúcnosti už nebude odovzdávať svoje skúsenosti ako hráč, no chce nasledujúce generácie mladíkov naučiť všetko ako tréner. Chce ich učiť vodcovstvu, ako byť tímový hráč a to najdôležitejšie - užívať si to. "Užívam si prácu s deťmi. Je mnoho mladých ľudí, ktorí na sebe tvrdo pracujú a je vzrušujúce s nimi pracovať," myslí si slovenský gólman. Od apríla ubehlo len niekoľko mesiacov, no Peter Budaj nemárnil čas. S rodinou sa stihol presťahovať do americkej Montany, aby s manželkou Taylor boli bližšie k jej otcovi. Medzičasom už naštartoval aj trénerskú kariéru, okrem rôznych hokejovo zameraných vzdelávacích kurzov bude pracovať ako asistent trénera na univerzite v Montane a pomáhať bude aj organizácii Los Angeles Kings pri výchove mladých brankárov. Rodák spod Urpína priznáva, že hráčska kabína mu bude chýbať. "Všetci tí chalani, kamarátstva, súťaživosť, snaha byť každý deň čo najlepší. Je to však súčasť konca kariéry. Bolo potrebné si uvedomiť, že hokej je len dočasná záležitosť, športová kariéra nebýva dlhá." Priznal tiež, že nastal čas, aby prioritou číslo jeden bola rodina. "Za ostatné roky sme sa často sťahovali, pre deti to bolo najťažšie. Znamenalo to zmenu školy, kamarátov. Teraz sme na tom tak, že by sme boli radi, keby sme už zostali natrvalo na jednom mieste - v Montane," doplnil Budaj podľa NHL.com. Budajovci sa rozhodli čo najviac obmedziť svojim deťom prístup k televízii či videohrám, spolu trávia veľa času turistikou, cyklistikou či rybolovom. Ak deti nie sú v škole, často sú s rodičmi pri neďalekom jazera a nechýbajú ani početné grilovačky s priateľmi a rodinou. Peter Budaj chce čo najčastejšie sledovať svojich potomkov pri športových zápasoch. "Chcem s nimi stráviť čo najviac času. Budem ich brávať na zimný štadión a dám im šancu, aby zväčšovali svoju lásku k hre, ktorú ja tak milujem," poznamenal slovenský brankár. Kolotoč NHL už Peter Budaj opustil, ale priniesol aj radu pre hráčov v zámorskej profilige: "Tvrdo pracujte, užívajte si zábavu a vážte si príležitosť pôsobiť v NHL. Je to totiž špeciálna šanca, za akú by väčšina ľudí dala všetko. Je to nádherná jazda a poriadne rýchla."


Polícia zverejnila vlastné video k výročiu vraždy Kuciaka

V súvislosti s vraždou zaistila polícia takmer 800 stôp.

BRATISLAVA. Polícia v súvislosti s doterajším vyšetrovaním vraždy novinára Jána Kuciaka a jeho partnerky Martiny Kušnírovej zaistila takmer 800 stôp, vykonala 37 domových prehliadok, 24 prehliadok iných priestor a zadržala 12 osôb. Uvádzajú to oficiálne štatistiky polície, ktoré zverejnila prostredníctvom sociálnej siete Facebook.  Akcie v súvislosti s vyšetrovaním vraždy novinára sú pomenované News a časť vyšetrovania bola vedená aj v Maďarsku. Dvojnásobná vražda sa navždy zapísala do slovenských dejín čiernym písmom. Hovorí to polícia vo svojom krátkom videodokumente, ktorý zverejnila na sociálnej sieti Facebook v súvislosti s prvým výročím vraždy novinára. Šéf polície Milan Lučanský poďakoval všetkým policajtom, ktorí sa podieľajú na vyšetrovaní prípadu dvojnásobnej vraždy a tiež vyslovil prianie, aby bolo novinárov, akým bol Ján Kuciak, čo naviac. "Chcel by som len vyjadriť poďakovanie tímu a ľudom, ktorí v ňom pracujú. Chcel by som poďakovať aj prokurátorom vo vzťahu k ich dozoru, a to, akým smerom ten vyšetrovací tím vedú," uviedol vo videu Lučanský. "Chcel by som tiež všetkých ubezpečiť, že tento tím má moju podporu a urobíme všetko pre to, aby boli páchatelia patrične potrestaní a odsúdení," dodal. Jána Kuciaka a Martinu Kušnírovú zavraždili 21. februára 2018 v ich rodinnom dome v obci Veľká Mača. Polícia v tejto súvislosti obvinila zatiaľ štyri osoby, ktoré sú stíhané väzobne. Za vraždu novinára portálu Aktuality.sk objednávateľ vyplatil 70-tisíc eur. Viceprezidentka Policajného zboru SR Jana Maškarová uviedla, že prípad zmobilizoval všetkých policajtov, ktorí chceli dokázať verejnosti, že dokážu vyriešiť aj závažnú kriminalitu. Podľa jej slov polícia cítila obrovský tlak verejnosti. "Občania majú na zhromaždenia plné právo, ale bol to tak veľký tlak, ktorý na nás vplýval negatívne. Kamkoľvek sme sa pozreli sme videli tlak verejnosti. Pracovali sme dňom aj nocou, získavali sme informácie, komunikovali so zahraničím. Policajti sa zmobilizovali, len aby dokázali občanom, že vedia aj takúto závažnú trestnú činnosť objasniť," povedala Maškarová. Do ulíc po celom svete vyšli po vražde novinára desaťtisíce ľudí. Najväčšie pochody v Bratislave a iných mestách prekonali počtom aj tie z novembra 1989 a Nežnej revolúcie. Samotné zatýkanie podozrivých podľa šéfa elitného policajného komanda Štefana Hamrana nebolo jednoduché. Doplnil, že policajti pred ním absolvovali dlhú a poctivú prípravu. "Akcia bola v tej finálnej fázy realizovaná príslušníkmi útvaru osobitného určenia. Patrí to k tým náročným aktivitám, preto sme venovali dôležitý čas samotnej príprave. To, že bola dostatočná, potvrdzuje aj fakt, že podozrivé osoby boli zadržané v stave, keď nemohli klásť odpor," uviedol Hamran. Podľa jeho slov sa príslušníci elitného komanda pripravovali na najhoršie možnosti, pretože niektorí z obvinených pôsobili v bezpečnostných zložkách a mali za sebou tiež základný výcvik. Verejnosť sa o vražde dozvedela v pondelok ráno 26. februára 2018. Ešte v ten deň vtedajší policajný prezident Tibor Gašpar potvrdil, že Kuciakova vražda pravdepodobne súvisí s jeho novinárskou prácou. Z výjazdového rokovania vlády prišli späť do Bratislavy vtedajší premiér Robert Fico a jeho minister vnútra Robert Kaliňák. Počas brífingu na generálnej prokuratúre prisľúbili odmenu milión eur tomu, kto poskytne o vražde relevantné informácie. Ešte v ten deň sa večer v Bratislave spontánne konali dve spomienkové podujatia – ľudia chodili zapaľovať sviečky k redakcii Aktualít, ale aj na Námestie SNP. Vražda novinára mala vážny dopad aj na politickú situáciu na Slovensku.


Epstein zanechal závet, dedičstvo neodkázal nikomu

Testament podpísal dva dni pred samovraždou.

NEW YORK. Americký finančník a odsúdený pedofil Jeffrey Epstein podpísal závet dva dni predtým, ako vo svojej väzenskej cele v New Yorku 10. augusta spáchal samovraždu. Informáciu zverejnil v pondelok večer americký denník New York Post s tým, že miliardár dedičov svojho majetku neuviedol. Epstein podľa novín podpísal poslednú vôľu a testament 8. augusta. Advokátska kancelária, zastupujúca Epsteinovu pozostalosť, v pondelok potvrdila, že dokumenty boli minulý týždeň podané na súd na Amerických Panenských ostrovoch. Finančník na tomto izolovanom území USA vlastnil súkromný ostrov. Epsteinov majetok bol podľa týchto dokumentov ohodnotený na viac ako 577 miliónov dolárov a prevedený do "fondu 1953", pomenovaného podľa roku, v ktorom sa zosnulý boháč narodil. Podrobnosti o správcoch fondu sa v zverejnených dokumentoch neuvádzajú, píše agentúra AP. Denník New York Post zverejnil na internete kópiu finančníkovho závetu. Epstein v ňom uvádza, že vlastní viac ako 56,5 milióna dolárov v hotovosti, vyše 300 miliónov dolárov v cenných papieroch, ako aj pevný príjem cez 14 miliónov dolárov. Finančník taktiež uviedol šesť luxusných nehnuteľností vrátane nehnuteľností v New Yorku, na Floride a v Paríži a viac ako 18 miliónov dolárov v "leteckých aktívach, automobiloch a lodiach", dodal podľa agentúry AFP denník New York Post. Jedným zo svedkov podpísania 21-stranového závetu bola 8. augusta newyorská právnička Mariel Colónová Mirónová, ktorá v minulosti spolupracovala s mexickým drogovým lordom El Chapom, napísal podľa agentúry DPA denník Daily News. To, že sa v citovaných dokumentoch neuvádzajú žiadni príjemcovia Epsteinovho majetku, môže podľa agentúry Bloomberg News jeho obetiam skomplikovať vymáhanie odškodného. Viacero žien už podalo na finančníka žalobu a v súvislosti so sexuálnym zneužitím žiadajú odškodné. Epstein sa v roku 2008 na Floride priznal k obvineniam súvisiacim s prostitúciou maloletých dievčat a odpykal si 13 mesiacov väzenia. Epsteina (66) zatkli 6. júla. Samovraždu spáchal 10. augusta v cele newyorskej väznice, kde čakal na súdny proces. Najnovšie bol totiž obvinený z obchodovania s neplnoletými dievčatami a zo založenia zločineckej siete. Epstein vinu popieral. V prípade usvedčenia mu hrozilo 45 rokov väzenia.


Po útoku pred Buckinghamským palácom zatkli ďalšieho muža

Podozrivý je z účasti na teroristickom čine.

LONDÝN. V súvislosti s piatkovým útokom na policajtov pred Buckinghamským palácom v Londýne zatkli dnes v britskej metropole ďalšiu osobu. Tamojšia polícia oznámila, že ide o 30-ročného muža, ktorý je podozrivý z účasti na teroristickom čine, informovala agentúra AP. Traja policajti utrpeli ľahké zranenia po tom, čo v piatok večer na nich zaútočil mečom 26-ročný muž, pričom vykrikoval "Alláhu akbar". Incident sa odohral pred Buckinghamským palácom, kam sa muž dostal autom. Policajti muža spacifikovali a zatkli pre podozrenie z teroristického činu. Agentúry pôvodne písali, že útočník držal v ruke nôž a že zranil dvoch policajtov. Britská kráľovná Alžbeta II. sa v auguste zvyčajne nezdržiava v Buckinghamskom paláci, toto obdobie väčšinou trávi na statku Balmoral v Škótsku.


Zhromaždenie na výročie Kuciakovej vraždy bude na Námestí SNP organizovať SaS

BRATISLAVA. Strana Sloboda a Solidarita (SaS) bude organizátorom verejného zhromaždenia 21. februára 2020 na Námestí SNP v Bratislave na druhé výročie vraždy novinára Jána Kuciaka a archeologičky Martiny Kušnírovej. Rozhodol o tom žreb medzi SaS, hnutím Obyčajní ľudia a nezávislé osobnosti (OĽaNO) a iniciatívou Za slušné Slovensko. Agentúre SITA to potvrdil hovorca SaS Róbert Buček. V stredu ohlásili zhromaždenie všetky tri subjekty. V prípade, ak viaceré subjekty naraz ohlásia zhromaždenie v rovnakom čase a na rovnakom mieste, rozhoduje sa žrebovaním. „Na vraždu dvoch mladých nevinných ľudí nesmieme nikdy zabudnúť. Určite nie na druhé výročie tejto tragickej udalosti, navyše, týždeň pred parlamentnými voľbami, v ktorých budeme mať jedinečnú možnosť konečne vymeniť vládu Smeru," uviedol Buček. Ešte pred samotným žrebovaním sa hnutie OĽaNO rozhodlo, že prepúšťa rezerváciu Námestia SNP v prospech iniciatívy Za slušné Slovensko. Eva Lavríková z iniciatívy Za slušné Slovensko pre agentúru SITA uviedla, že zhromaždenia Za slušné Slovensko robili od vraždy Jána a Martiny opakovane po celom Slovensku „a keďže považujeme za dôležité pripomínať si, čo ich smrť pre Slovensko znamená, plánujeme to ako občianska iniciatíva aj v deň druhého výročia ich vraždy opäť po celom Slovensku. Kde konkrétne sa bude zhromaždenie konať v Bratislave, závisí od ďalšieho vývoja situácie". Strana Sloboda a Solidarita (SaS) v reakcii na výsledok žrebu uviedla, že námestia sú otvorené pre všetkých. „Radi preto poskytneme priestor aj iniciatíve Za Slušné Slovensko či ďalším demokratickým zoskupeniam, ktoré chcú zmenu na Slovensku. V krátkej dobe budeme s nimi komunikovať. Ukážme, že vieme spolupracovať a vieme byť nositelia pozitívnej zmeny, ktorú občania od nás očakávajú," píše sa v stanovisku strany, ktoré agentúre SITA zaslal hovorca SaS Róbert Buček. Verejné zhromaždenie možno ohlásiť najskôr šesť mesiacov pred plánovaným termínom zhromaždenia. Pri ohlasovaní verejného zhromaždenia sa postupuje podľa zákona o zhromažďovacom práve. Keďže sa verejné zhromaždenia iba ohlasujú, obec podľa zákona môže iba zakázať uskutočniť verejné zhromaždenie viacerým subjektom. Ako priblížil v stredu hovorca bratislavského Starého Mesta Matej Števove, SaS ohlásila zhromaždenie na čas od 8:00 – 24:00, OĽaNO od 9:00 do 21:00. Hnutie OĽaNO zároveň ohlásilo verejné zhromaždenie aj na 20. februára a tento termín nekoliduje so žiadnym iným verejným zhromaždením. Fyzická osoba z iniciatívy Za slušné Slovensko ohlásila zhromaždenie na 21. februára 2020 od 14:00 do 20:00. „Iniciatíva Za slušné Slovensko zároveň ohlásila verejné zhromaždenie v tom istom termíne aj na Námestí slobody," uviedol hovorca. Jána Kuciaka a Martinu Kušnírovú zavraždili v stredu 21. februára 2018 vo Veľkej Mači v okrese Galanta. Ján Kuciak pôsobil ako investigatívny reportér spravodajského portálu Aktuality.sk, venoval sa najmä podozreniam z daňových podvodov. S Martinou Kušnírovou bol zasnúbený a bývali spolu v rodinnom dome na Brezovej ulici vo Veľkej Mači. Obidvaja mali v čase vraždy 27 rokov.


Iránsky minister zahraničia pricestoval na stretnutie s Asadom

Mohammada Džaváda Zarífa po prílete do Damasku prijal námestník sýrskeho ministra zahraničia Fajsal Mikdád.

BEJRÚT. Iránsky minister zahraničia Mohammad Džavád Zaríf pricestoval do Sýrie, kde sa stretne s tamojším prezidentom Baššárom al-Asadom. Ako informovala iránska tlačová agentúra IRNA, Zaríf v pondelok pristál v Damasku, kde ho po prílete prijal námestník sýrskeho ministra zahraničia Fajsal Mikdád. Návšteva iránskeho šéfa diplomacie bude trvať jeden deň. Predpokladá sa, že neskoršie rokovanie medzi Zarífom a al-Asadom sa bude týkať črtajúcej sa vládnej ofenzívy v provincii Idlib na severozápade Sýrie. Irán poskytuje sýrskej vláde vojenskú aj ekonomickú podporu počas občianskej vojny. Asad sa zaviazal, že porazí opozičných povstalcov v ich poslednej bašte, provincii Idlib, keď sa nevzdajú vláde. Lídri Iránu, Turecka a Ruska by sa tento týždeň mali stretnúť v Iráne, kde by mali prediskutovať situáciu v Sýrii.


Dážď neuhasí požiare v amazonskom pralese týždne, tvrdia experti

Experti počítajú iba s lokálnymi zrážkami.

BRAZÍLIA. Slabé zrážky, ktoré sa v Brazílii očakávajú v nasledujúcich dvoch týždňoch, zrejme v dohľadnom čase neuhasia rekordné množstvo požiarov v amazonskom dažďovom pralese. Podľa údajov o počasí a tamojších odborníkov dážď prinesie iba lokálne zrážky, napísala utorok agentúra Reuters. Najväčší tropický dažďový prales na svete pustošia ničivé požiare. Podľa brazílskeho Národného ústavu pre vesmírny výskum (INPE) tento rok (do 25. augusta) zaznamenali v amazonskom pralese v Brazílii nárast výskytu požiarov až o 79 percent. Požiare sa nevyskytujú iba v Brazílii, v Bolívii neďaleko hraníc s Paraguajom a Brazíliou horí najmenej 10.000 štvorcových kilometrov. Brazílska vláda medzitým nasadila na boj s požiarmi príslušníkov ozbrojených síl a vojenské lietadlá, ale podľa expertov tieto snahy zahasia iba malé množstvo požiarov a zabránia vzniku ďalším. Veľké požiare totiž podľa nich môže uhasiť iba veľké množstvo zrážok. Obdobie dažďov sa v Amazónii obyčajne začína na konci septembra a prináša niekoľkotýždňové rozsiahle zrážky. Podľa 15-dňovej predpovede počasia sa bude dážď sústreďovať najmä v oblastiach, ktoré to potrebujú najmenej, uviedla Maria Silva Diasová, profesorka z univerzity v Sao Paule. Dodala, že v častiach Amazónie, kde vyčíňajú najväčšie požiare, sa očakávajú menšie zrážky. Dokonca aj v oblastiach s väčším počtom zrážok spadnú len lokálne zrážky, uviedli odborníci. Podľa Diasovej celá oblasť postihnutá požiarmi potrebuje dážď pravidelne, čo sa podľa nej očakáva až okolo októbra. Podľa údajov meteorológov v západnej polovici štátu Acre spadne v nasledujúcich 15 dňoch 57,6 milimetrov zrážok, pokým vo východnej časti 33,5 mm. Obdobie sucha, ktoré sa v jednotlivých častiach amazonského pralesa líši, ale trvá niekoľko mesiacov až do septembra, bolo tento rok mimoriadne suché, zhodnotila Diasová. Dúfa, že armáda pomôže zamedziť ďalším požiarom, ale uhasiť veľké plochy je podľa jej slov ťažká úloha. "Malé požiare sa uhasia, ale tie veľké budú ešte chvíľu trvať," dodala.


Nemecké ozbrojené sily čelia novému prípadu sexuálneho zneužívania

Vojak sa odvážil upozorniť na zneužívanie až po preložení na iné pôsobisko.

BERLÍN. Nový škandál okolo sexuálneho zneužívania v radoch nemeckých ozbrojených síl otriasa Bundeswehrom. Vyšetrovanie sa podľa informácií ministerstva obrany, na ktoré sa v pondelok odvolal prvý program nemeckej verejnoprávnej televízie ARD, sa v tomto prípade sústreďuje na 14 obvinených, a to dvoch rotmajstrov, dvoch poddôstojníkov a desať ďalších príslušníkov ozbrojených síl. Ministerstvo potvrdilo písomne v liste zaslanom Spolkovému snemu informácie o zneužívaní istého slobodníka z horského pešieho práporu Bundeswehru, ktoré pokračovalo niekoľko mesiacov od novembra 2015 do septembra 2016. Vojak sa odvážil upozorniť na zneužívanie až po preložení na iné pôsobisko, následne sa začalo s vyšetrovaním opodstatnenosti jeho obvinení.


Vojaci a policajti zo šiestich krajín v Rakúsku nacvičujú boj proti terorizmu

Na cvičení sa popri domácich policajtoch a vojakoch zúčastňujú aj vojaci z Dánska, Poľska, Švédska a USA spolu s policajtmi z Dánska a Nemecka.

VIEDEŇ. Spolupráca v boji proti terorizmu v mestskom prostredí je predmetom cvičenia, na ktorom sa na severovýchode Rakúska zúčastňujú od Veľkonočného pondelka až do 13. apríla desiatky príslušníkov policajných a armádnych útvarov osobitého určenia z celkove šiestich krajín. Ako ďalej vyplýva z informácií, ktoré prostredníctvom tlačovej agentúry APA zverejnil v utorok viedenský rezort obrany, na cvičení v rámci workshopu Combined Joint Special Operations Counter Terorism (CJSOCT) sa popri domácich policajtoch a vojakoch zúčastňujú aj príslušníci armádnych útvarov z Dánska, Poľska, Švédska a USA, respektíve policajných jednotiek z Dánska a Nemecka. Zdroje z rakúskeho Bundesheeru v tejto súvislosti upozornili, že začiatkom budúceho týždňa sa pre nasadenie vrtuľníkov môže zvýšiť úroveň hluku v okolí Viedenského Nového Mesta.


Holandsko chce do troch rokov dostať dvestotisíc ľudí z áut na bicykle

Zmena dochádzania do práce by mala obmedziť zápchy aj zlepšiť zdravotný stav ľudí.

BRUSEL, AMSTERDAM. Holandské ministerstvo pre infraštruktúru vyvinie veľké úsilie na to, aby čo najviac cestujúcich z osobných áut dostalo na bicykle. V priebehu troch rokov, čiže do konca súčasnej vlády, by tento návrh mal osloviť okolo 200-tisíc Holanďanov, uviedol v utorok spravodajský server DutchNews.nl. Za návrhom stojí štátna tajomníčka ministerstva Steintje van Veldhovenová. Zmenu spôsobu dochádzania do práce z áut na bicykle podľa jej vyjadrenia povedie k zníženiu znečistenia ovzdušia, obmedzeniu dopravných zápch, zvýšeniu mobility a zlepšeniu zdravotného stavu ľudí. Do plánu sú zahrnutí aj zamestnávatelia, ktorí by mali svojim zamestnancom platiť "cestovné náklady" vo výške 19 centov za jeden kilometer, ak sa budú dopravovať do práce vlastným bicyklom. Táto možnosť je súčasťou holandského daňového systému, zatiaľ ju však využíva iba málo zamestnávateľov. Van Veldhovenová to chce zmeniť a chce povzbudiť zamestnávateľov a firmy, aby vyšli v ústrety zamestnancom na bicykloch a uhrádzali im príslušné náklady. Podľa výpočtov denníka Volkskrant zamestnanec, ktorý denne prejde sedem kilometrov do práce, môže vďaka platnej daňovej schéme ušetriť až 500 eur ročne. Štátna tajomníčka, ktorá sama chodí do úradu v Haagu na bicykli, tvrdí, že v Holandsku je polovica všetkých výjazdov do práce kratšia ako 7,5 kilometra, čo je podľa nej "skvelá vzdialenosť" pre bicykle. Spresnila, že jej návrh ráta aj s použitím elektrických bicyklov, ale na dlhšie vzdialenosti. Holandská vláda vyčlenila 100 miliónov eur na zlepšenie infraštruktúry pre bicyklistov, vrátane väčších a lepších cyklistických pruhov a cyklistických parkovísk na železničných staniciach.


Trump by sa s Kimom stretol. Za správnych okolností

Ak by to bolo vhodné, urobil by som to, hovorí americký prezident.

WASHINGTON. Americký prezident Donald Trump v pondelok povedal, že je ochotný stretnúť sa "za správnych okolností" so severokórejským vodcom Kim Čong-unom. "Ak by to bolo vhodné, aby som sa s ním stretol, urobil by som to...," povedal Trump v rozhovore pre Bloomberg News. "Väčšina politikov by to nikdy nepovedala, ale ja vám hovorím, že za správnych okolností by som sa s ním stretol," dodal podľa tlačovej agentúra DPA.


Seničan dobodal svojho kolegu, obvinili ho z pokusu o vraždu

Napadnutý muž so život ohrozujúcimi zraneniami skončil v nemocnici.

BRATISLAVA. Krvavá dráma sa odohrala ešte v utorok podvečer na Starej Vajnorskej ulici v Bratislave. Tridsaťdeväťročný Seničan po predchádzajúcej hádke dobodal svojho 43-ročného kolegu. Napadnutý muž so život ohrozujúcimi zraneniami skončil v nemocnici, kde ho operovali.Ako agentúru SITA informovala bratislavská policajná hovorkyňa Lucia Mihalíková, 39-ročného P. K. vyšetrovateľ obvinil z obzvlášť závažného zločinu vraždy v štádiu pokusu a spracoval aj podnet na jeho vzatie do väzby. V prípade dokázania viny mu hrozí trest na 15 až 20 rokov. Na prípade aj naďalej pracujú bratislavskí kriminalisti.


Mýty a fakty o mamografii: Je škodlivá a bolestivá?

Názory na mamografiu môžu byť ovplyvnené nepresnými informáciami. Ako odlíšiť mýty od faktov?

Vraj je zbytočná, škodlivá, ženám nepomáha a dokonca im môže zdravotné problémy aj spôsobiť. Špekulácie, neodborné informácie a kontroverznými štúdiami podložené tvrdenia o mamografii sa šíria cez sociálne siete aj po kamarátskych linkách. Spôsobujú nielen pochybnosti, ale aj možné nebezpečné rozhodnutia žien. V tejto otázke sa podľa primárky Preventívneho centra Onkologického ústavu svätej Alžbety v Bratislave Aleny Kállayovej zhodujú všetci odborníci. Mamografia je jediná diagnostická metóda, ktorá vie zachytiť onkologické ochorenie prsníka aj vo veľmi včasnom štádiu. „Udáva sa veľkosť už okolo 5 milimetrov. Pri tejto veľkosti onkologické ochorenie ešte nevytvára metastázy, a preto sa mamografia odporúča ženám ako preventívne – skríningové vyšetrenie. Teda ide o vyšetrenie zdravých žien, ktoré nemajú žiadne príznaky ochorenia prsníkov,“ hovorí Alena Kállayová. Všetky aspekty vyšetrenia mamografom sú pod prísnou kontrolou. V každom prípade však ide o vyšetrenie RTG žiarením. „Lekár presne vie, aké snímky v akom prípade a v akom intervale smie doplniť. Radiačná záťaž je však monitorovaná, zaznamenáva sa a nesmie prekračovať prípustné hranice. Rovná sa dávke, ktorú bežný človek zažije ako kozmické žiarenie na Zemi počas jedného týždňa. Nebezpečenstvo, ktoré vyšetrenie so sebou prináša, je porovnateľné s nebezpečenstvom päťminútovej jazdy v aute alebo vyfajčenia jednej cigarety,“ uvádza Kállayová. Ďalším problémom môže byť aj to, že metóda nie je 100-percentná. Primárka hovorí, že záchytnosť včasných štádií rakoviny je 90 až 95 percent. „Zároveň sa znižuje, ak je prsná žľaza hustejšia.“ Riziká však podľa nej jednoznačne prevažuje fakt, že mamografia v skutočnosti zachraňuje zdravie a život. „Dôkazom toho sú krajiny, v ktorých ženy chodia na pravidelné skríningové mamografické vyšetrenia a úmrtnosť na rakovinu v nich výrazne klesá. Ide o krajiny ako Švédsko, Veľká Británia, Španielsko či Česko,“ vymenúva Kállayová. Jej slová potvrdzujú viaceré výskumy a štatistiky (1, 2, 3,), niektoré štúdie však hovoria, že zníženie úmrtnosti vďaka mamografii nie je percentuálne až také významné. Podľa slovenských zákonov má žena nárok na mamografické vyšetrenie od 40. roku života. Alena Kállayová tvrdí, že zvyčajne sa na mamografiu posiela okolo päťdesiatky, no vzhľadom na to, že rakovina postihuje už aj mladšie ročníky, odborníci odporúčajú začať so skríningom práve od štyridsiatich rokov každé dva roky. „Od štyridsiatky sa vyšetruje preto, že prsná žľaza ženy v tomto veku je menej hustá a mamografia tak onkologické zmeny už znázorňuje veľmi dobre. Vo veku od 20 do 40 rokov majú ženy nárok na preventívne sonografické vyšetrenie. Vtedy je totiž žľaza veľmi hustá a ultrazvuk zmeny v prsníku dokáže znázorniť lepšie,“ vysvetľuje primárka. Vykonáva sa na špecializovaných pracoviskách. Vyšetreniu predchádza vyplnenie dotazníka s informáciami o anamnéze, prekonaných operáciách, ťažkostiach a podobne, aby sa zistilo, či žena patrí do rizikovej skupiny. Samotné vyšetrenie prebieha postojačky. Žena sa vyzlečie do pol pása a za pomoci rádiologickej asistentky, ktorá vyšetrenie technicky vykoná, špeciálne kompresné platničky mamografu stlačia postupne oba jej prsníky. Je to dôležité, aby sa zhotovili snímky vysokej kvality, na ktorých je možné rozoznať aj malé zmeny v prsníku. Stlačenie môže byť trochu nepríjemné a žena môže cítiť tlak, nemalo by však byť bolestivé. Celé vyšetrenie trvá približne desať minút. V závislosti od konkrétneho pracoviska sa výsledky dozvie ihneď po vyšetrení alebo až po niekoľkých dňoch, v zásade by však nemalo ísť o dlhšiu dobu ako týždeň. Podľa lekárky môže byť mamografické vyšetrenie nepríjemné, najmä ak sa robí pred menštruáciou, kedy je žľaza citlivejšia. Môže sa tiež stať, že vyšetrenie robí RTG asistent, ktorý nebol dostatočne vyškolený na jeho vykonávanie a je menej citlivý. Mamografia by však nemala bolieť. „Treba vyhľadať pracovisko, ktoré má dobrú povesť, dobré termíny na vyšetrenie, oznamuje výsledok ihneď po ňom a príjemne a láskavo so ženou komunikuje. Ženy majú právo žiadať kvalitné a príjemné vyšetrenie,“ tvrdí Alena Kállayová. „Stlačenie prsníka tak, ako je vykonávané pri mamografickom vyšetrení, prsník nepoškodzuje ani ku zmenám v prsnej žľaze takýmto postupom nedochádza,“ hovorí rádiologička. Zároveň treba dodať, že toto zovretie je nevyhnuté na správne zobrazenie všetkých štruktúr v prsníku. Existujú štúdie (1) (2) poukazujúce na to, že niektoré nálezy sú nesprávne a ukazujú abnormality, ktoré nie sú životu nebezpečné, no aj tak liečené (v angličtine sa tomu hovorí "overdiagnosis"). „Mamografické vyšetrenie vykonávame presne podľa odporúčaní európskych štandardov pre mamografiu. Vyhodnocovanie nezávisle dvomi rádiológmi vie zistiť 95 percent všetkých onkologických ochorení prsníka v najvčasnejších štádiách,“ vysvetľuje Alena Kállayová. Dodáva, že neexistuje žiadna iná metóda, ktorá by mala vyššiu mieru odhalenia onkologického ochorenia. Ak ide o nadhodnotenie alebo „overdiagnózu“, súvisí určitým spôsobom so štatistickým rozmerom. Znamená to, že sa onkologické ochorenie zistí u ženy, u ktorej by sa počas jej života vlastne nerozbehlo, prípadne sa vyskytnú falošné pozitívne nálezy, ktoré sú pri mamografii často kritizovaným problémom. Žena totiž musí absolvovať ďalšie vyšetrenia, aby sa problém vylúčil a je vystavená stresu. Žiadna metóda nie je dokonalá, aj preto snímky vyhodnocujú práve dvaja lekári, aby sa falošne pozitívnym výsledkom predišlo. „Prístroje, ktoré robia s RTG žiarením sú veľmi sofistikovane vytvorené a prísne kontrolované,“ odpovedá Alena Kállayová na otázku, akú rolu zohrávajú moderné technológie v diagnostike. „Tieto prístroje musia dosahovať kvalitatívne parametre, ktoré sú denne vyhodnocované a aj jednotlivé vyšetrenia a dávky žiarenia sú archivované a kontrolované. Okrem toho existujú prísne pravidlá, akým spôsobom a pod akou ochranou má byť vyšetrenie vykonané, kedy a akým spôsobom sa môže zopakovať. Za to zodpovedá lekár, ktorý na pracovisku pracuje,“ hovorí. Pod týmto pojmom rozumieme metódu, ktorej cieľom je zachytiť rôzne ochorenia v štádiu, kedy sú ešte bezpríznakové a liečiteľné. „Je dokázané, že v štátoch, kde funguje mamograficky skríning, teda že sú ženy pozvánkou volané na mamografické vyšetrenie a zúčastnia sa ho, klesá úmrtnosť na rakovinu. Čiže včasne zachytená rakovina sa dá dobre liečiť a ženy nemusia zomrieť,“ tvrdí Kallayová. Skríning rakoviny prsníka realizujú už niekoľko desaťročí všetky členské štáty EÚ okrem Slovenska. V našej krajine pracoviská ani zdravotné poisťovne ženy priamo nepozývajú na mamografické vyšetrenia. Na mamografiu ženu môže odporučiť jej gynekológ, všeobecný lekár či onkológ. Samotný skríning však spočíva v tom, že ide okrem včasného rozpoznania karcinómov aj o zber dát o preventívnych vyšetreniach a procedúrach, sledovanie vplyvu na úmrtnosť, zníženie úmrtnosti na rakovinu prsníka aj o zlepšenie životných podmienok žien s týmto ochorením cez efektívne terapeutické postupy.


Viac ako 70 metrov. Na Srí Lanke stojí najväčší umelý vianočný strom

Postaviť ho trvalo vyše tri mesiace a podieľalo sa na ňom viac ako 1000 robotníkov.

KOLOMBO. Nábrežie hlavného mesta Srí Lanky zdobí od soboty umelý vianočný strom s výškou 71,6 metra, ktorá podľa jeho tvorcov prekonáva doterajší svetový rekord. Vytvorenie konštrukcie v tvare symbolu Vianoc trvalo vyše tri mesiace a podieľalo sa na ňom viac ako 1000 robotníkov. Organizátori projektu uviedli, že vianočný strom na priestranstve Galle Face v Kolombe podstatne presahuje doterajšiu rekordnú výšku 54,9 metra, ktorá bola dosiahnutá vlani v Číne. Nachádza sa na mieste, kde pápež František počas minuloročnej návštevy Srí Lanky odslúžil hlavnú omšu. Organizačný výbor sa bude podľa vyjadrenia jeho hovorcu Mangalu Gunasekaru uchádzať o zápis do Guinessovej knihy rekordov. Na Srí Lanke s celkove 21 miliónmi obyvateľov žije približne 1,2 milióna katolíkov. Takmer 70 percent obyvateľov krajiny sa hlási k budhizmu.


Turecko zadržalo zamestnanca konzulátu USA

Muž mal podľa agentúry Anadolu napojenie na bývalého prokurátora.

ANKARA. Turecké úrady zadržali v Istanbule zamestnanca konzulátu USA. Dôvodom je jeho údajné napojenie na duchovného vodcu Fethullaha Gülena, ktorého turecké vedenie bezprostredne po minuloročnom odvrátení puču označilo za hlavnú osobu v jeho pozadí. Podľa štátnej agentúry Anadolu je zadržaný občanom Turecka, ktorého iniciálky sú M.T.. Obvinili ho zo špionáže a pokusu o zničenie tureckej vlády a ústavného poriadku. Muž mal podľa agentúry napojenie na bývalého prokurátora a tiež štyroch niekdajších policajných veliteľov, ktorí sú stíhaní v súvislosti s vedením korupčného vyšetrovania proti vláde. Podľa vlády za vyšetrovaním stál spomínaný Gülen, ktorý ju chcel zvrhnúť.


PODCAST ZOOMZoom: Nie, Mars na Zeme nedokážeme premeniť

Vedci sa pozreli na nápad, či dokážeme prežiť na Marse.

Je to jedna z najobľúbenejších vízií vedeckej fantastiky. Vlastne, ona tak svojim spôsobom začala, čím hneď na úvod vzdávame poctu Rayovi Bradburymu. No premena nehostinného Marsu na druhú Zem nemusí patriť len do sveta sci-fi. Vďaka vizionárom ako Elon Musk sa stáva témou, ktorá môže byť celkom reálna. Musk totiž nie tak dávno predstavil plán, podľa ktorého by na červenú planétu mohla ľudská noha vkročiť už v roku 2024. Bol by to prvý krok, ktorý by mohol viesť ku kolonizácii a k premene Marsu na planétu podobnú tej našej: aj s atmosférou, vodou a s rastlinami. Vedci sa však teraz pozreli, aké kroky by sme pre to naozaj museli urobiť – a či ich vlastne vykonať dokážeme. O ich zisteniach hovorí nová štúdia v magazíne Nature Astronomy. Aby Mars pripomínal Zem a aby mohol hostiť pozemský život, museli by sme na ňom urobiť niekoľko zmien. V prvom rade by sme museli zvýšiť teplotu a tlak na červenej planéte. Na to by sme však potrebovali vytvoriť novú atmosféru... a pomôcť si čímsi, čo na Zemi spôsobuje obrovské problémy–skleníkovými plynmi. Trvalo by to zhruba sto rokov. Najlepšími kandidátmi sa priamo na Marse javia byť oxid uhličitý a vodná para. Oxid uhličitý patrí k skleníkovým plynom, ktoré otepľujú aj našu planétu. Vrstva oxidu v atmosfére by Mars mohla zohriať. Následne by sa dodala vodná para. Vedci už dnes skúmajú možné zdroje oxidu uhličitého na Marse. Dáta poskytli sondy aj rovery na povrchu planéty. Oxid uhličitý sa na planéte nachádza v podobe ľadu na polárnych čapiciach, v horninách a v pôde. Otázkou je, či je ho dostatok – a v súčasnosti sa zdá, že ho na planéte dosť nie je. Ak by sa však na Marse podarilo dosiahnuť atmosférický tlak podobný Zemi, teplota na červenej planéte by bola niečo nad nulou. Aj keď by v takom prípade ľudia stále nemali čo dýchať, po povrchu by mohli chodiť bez špeciálneho obleku a voda by na planéte tiekla. Zatiaľ však platí, že naše súčasné technológie na teraformovanie Marsu nestačia. Neznamená to, že by sme Mars nemohli premeniť na druhú Zem v budúcnosti. Premena však nebude taká jednoduchá, ako by sme chceli. Pri našej galaxii, Mliečnej ceste sa v kozme nachádza zvláštny malý objekt a vedci nevedia, odkiaľ prišiel. O jeho zaradení sa astronómovia sporia od objavenia: rozhodujú sa medzi trpasličou galaxiou a hviezdokopu. Výskumníci pozorovali vôbec prvý výron koronálnej hmoty z cudzej hviezdy. Plazma a nabité častice pochádzala z hviezdy HR 9024 vzdialenej asi 450 svetelných rokov. Astrofyzici narazili na ultrahorúce planéty, ktorých atmosféra sa ponáša na atmosféru hviezd. Pripomínajú Jupiter, no na dennej privrátenej strane k hviezde majú až tritisíc stupňov Celzia.


Vakcína proti horúčke dengue môže byť nebezpečná

Štúdia ukázala, že očkovanie môže byť rizikové pre tých, ktorí sa nakazia prvýkrát.

MANILA. Na Filipínach prerušili preventívne očkovanie proti horúčke dengue a vyšetrujú možnosť škodlivosti vakcíny u 730-tisíc zaočkovaných detí. Francúzska firma Sanofi ako výrobca látky priznala, že vakcína môže zhoršiť stav ľudí, ktorí horúčkovitú chorobu dostanú prvýkrát. Tropickú horúčku dengue šíria komáre. Vo vážnych prípadoch, keď spôsobí vnútorné krvácanie, môže byť smrteľná. Prejavuje sa vysokou teplotou, bolesťami kĺbov a nevoľnosťou. Ročne na ňu ochorie na celom svete až 400 miliónov ľudí. Zástupcovia firmy Sanofi v pondelok oznámili, že nikto z očkovaných ľudí na Filipínach zatiaľ nezomrel a očkované osoby sú pod dohľadom. Hovorca filipínskeho prezidenta Harry Roque vyhlásil, že by ľudia nemali prepadať panike a že sa vláda záležitosťou zaoberá. Vakcína Dengvaxia firmy Sanofi je vôbec prvá povolená očkovacia látka proti horúčke dengue. Minulý týždeň ale firma priznala, že štúdie zamerané na dlhodobý účinok ukázali, že je vakcína účinná pre ľudí, ktorí sa už v minulosti nakazili, avšak je riziková pre tých, ktorí sa nakazia prvýkrát. Choroba sa u nich môže prejaviť v ťažšie podobe. Firma oznámila, že o tom bude informovať lekárov i verejnosť. Filipínsky Národný úrad pre vyšetrovanie (NBI) preskúma údajné nebezpečenstvo pre verejné zdravie vyplývajúce z očkovania, ktoré stálo v prepočte 59 miliónov eur. Ak sa o tom potvrdia dôkazy, môže dôjsť k vzneseniu príslušných obvinení, uviedol minister spravodlivosti Vitaliano Aguirre. "Bolo správne objednať vakcíny až v takej hodnote, a že 733-tisíc detí dostalo vakcínu, keď prešli len štyri mesiace od udelenia licencie? Je to správne?" pýtal sa Aguirre na tlačovej konferencii a položil si aj otázku, či nejde o trestnú zodpovednosť z hľadiska korupcie.


Maďarskí židia vyzývajú vládu, aby ukončila kampaň proti Sorosovi

"Nenechajme, aby sa nakoniec smial Soros!" píše sa na bilbordoch s portrétom finančníka.

BUDAPEŠŤ. Na ukončenie plagátovej kampane maďarskej vlády namierenej proti americkému finančníkovi Georgeovi Sorosovi vyzval vo štvrtok premiéra Viktora Orbána predseda Zväzu židovských náboženských obcí v Maďarsku (Mazsihisz) András Heisler. "Nenechajme, aby sa nakoniec smial Soros!" píše sa na bilbordoch s portrétom finančníka, ktoré rozvešali po celej krajine v týchto dňoch. Plagáty sú označené ako Národná konzultácia 2017 a je na nich uvedená poznámka, že 99 percent ľudí (Maďarov) odmieta ilegálnu migráciu. Heisler pripomenul, že Mazsihisz od začiatku upozorňoval na vážne riziká takejto kampane. Nejde síce o otvorenú antisemitskú kampaň, avšak jej prostredníctvom by sa - podľa zväzu - mohli rozpútať aj nekontrolované antisemitské vášne. "Uplynulé dni potvrdili, že naše obavy neboli márne," dodal predseda Mazsihiszu, ktorý podotkol, že v uplynulých dňoch sa na týchto plagátoch vo viacerých maďarských veľkomestách objavili nápisy evokujúce temné obdobie maďarských dejín. "Ale vzniknuté neviditeľné spoločenské škody sú podstatne vážnejšie," uviedol Heizler. Orbánovi Mazsihisz pripomenul jeho zodpovednosť za to, aby sa v Maďarsku nešírila nenávisť. "Urobte všetko pre to, aby sa tento zlý sen čo najskôr skončil," adresoval Heisler výzvu ministerskému predsedovi


Švajčiarsky výrobca hodiniek Breitling má byť na predaj

ZÜRICH. Švajčiarsky výrobca luxusných hodiniek Breitling, známy hodinkami s leteckou tematikou, je údajne na predaj. S odvolaním sa na tri zdroje to uviedla agentúra Bloomberg. Firma, ktorá je na trhu 132 rokov, je jednou z najväčších švajčiarskych značiek hodiniek, ktorá je stále nezávislá. Väčšinu ďalších značiek kúpili firmy Swatch Group, Richemont, LVMH a Kering. Analytik Rene Weber zo spoločnosti Vontobel odhaduje, že Breitling mal za minulý rok tržby zhruba 370 miliónov švajčiarskych frankov (342,5 milióna eur). Proces predaja je podľa zdrojov stále v počiatočnej fáze, žiadne konečné rozhodnutie tak zatiaľ nepadlo. Za najpravdepodobnejšieho uchádzača sú považované firmy z oblasti výroby luxusného tovaru. Hovorca firmy Breitling sa k správe odmietol vyjadriť. "Je to určite jeden z klenotov, aj keď nie je na rovnakej úrovni ako Rolex, Patek alebo Chopard," povedal analytik Kepler Cheuvreux Jon Cox. "Značka má pomerne silné postavenie medzi pilotmi," dodal. Tvárami značky sú okrem iného John Travolta, Russel Crowe a David Beckham. Švajčiarsky hodinársky priemysel bojuje s najdlhším poklesom vývozu od roku 1988, kedy tieto údaje začal sledovať Zväz švajčiarskeho hodinárskeho priemyslu. Pokles dopytu v Ázii sa tento rok rozšíril aj do Európy a USA, čo prinútilo niektoré značky, napríklad Vacheron Constantin či Cartier, prepúšťať. Cena hodiniek Breitling začína na 2500 švajčiarskych frankov (približne 2300 eur). Firma sa na predaji luxusných švajčiarskych hodiniek podľa odhadov analytika Webera podieľa zhruba piatimi percentami. Firmu založil Leon Breitling, ktorý si otvoril dielňu v pohorí Jura v roku 1884. Značka je známa tým, že modernizovala chronograf, teda hodinky vybavené funkciou stopiek. Jej hodinky sa stali obľúbené najmä medzi pilotmi, pretože im umožňovali merať, ako dlho im vydrží palivo. V roku 1979 firmu kúpil Ernest Schneider a v súčasnosti ju vedie jeho syn Theodore.


Francúzsko oslávilo Deň Bastily vojenskou prehliadkou

Sviatok dobytia Bastily každoročne pripomína začiatok Veľkej francúzskej revolúcie v roku 1789.

PARÍŽ. Slávnostnou vojenskou prehliadkou si v sobotu Francúzsko pripomenulo sviatok dobytia Bastily, ktorý každoročne pripomína začiatok Veľkej francúzskej revolúcie v roku 1789. Po bulvári Champs-Élysées pochodovalo pred zrakmi francúzskeho prezidenta Emmanuela Macrona, jeho manželky a ďalších domácich i zahraničných hostí takmer 4300 vojakov a vojačiek. Francúzska armáda účastníkom prehliadky predviedla aj rôznu techniku vrátane 220 vozidiel. Nad hlavami divákov preletelo 64 lietadiel a vrtuľníkov. Nechýbal ani akrobatický tím francúzskeho letectva, ktorý vytvoril na oblohe dymovú modro-bielo-červenú trikolóru. Tento bod programu však tentoraz sprevádzalo menšie faux pas, keď lietadlo, ktoré malo za sebou zanechať modrú dymovú stopu, vypustilo červený dym. Prehliadka sa opäť konala za prísnych bezpečnostných opatrení, keďže pred dvoma rokmi došlo vo francúzskom meste Nice k teroristickému útoku, pri ktorom zahynulo 86 ľudí a vyše 450 utrpelo zranenia. Čestnými hosťami centrálnych osláv v Paríži boli tento rok Singapur a Japonsko. Singapur je jedným z hlavných spojencov francúzskych vzdušných síl v juhovýchodnej Ázii, Francúzsko a Japonsko si zasa pripomínajú 160. výročie nadviazania diplomatických vzťahov. Kvôli záplavám však cestu do Paríža zrušil japonský premiér Šinzó Abe, ktorého zastúpil šéf diplomacie Taro Kono. Vo večerných hodinách bude z Eiffelovej veže odpálený tradičný ohňostroj. Búrlivé oslavy môže Francúzsko zažiť aj v nedeľu, ak jeho futbalisti zvíťazia nad Chorvátskom vo finále majstrovstiev sveta vo futbale, ktoré sa konajú v Rusku.


Aby prekonala traumu, namaľovala obraz, v ktorom násilníkovi reže hlavu

Artemisia Gentileschiová bola priekopníčkou maliarstva aj ženskej odvahy.

Je to mrazivý výjav. Dve ženy sa prikradli k posteli spiaceho muža. Jedna ho celou silou zatláča do postele. Muž precitol zo spánku a mladú ženu sa pokúša odtlačiť. Bojuje. Druhá žena ho však krátkym mečom reže do hrdla. Bolesť muža ochromuje, zakláňa hlavu, no jeho oči sú široko otvorené. Krv sa vpíja do bielej podušky a strieka na vraždiacu ženu. Tú však nič nerozptýli. Silné zovretie meča aj červeň v lícach naznačujú, že neprestane, kým hlavu neodreže úplne. Muž na obraze je Holofernes, babylonský generál, ktorý napadol Izrael. Žena je Judita, ktorá ho v mene Božom zabíja, aby oslobodila svoj národ. V postavách obrazu Zavraždenie Holoferna však môžeme vidieť aj Agostina Tassi a Artemisiu Gentileschiovú. Doslova. Artemisia Gentileschiová, významná osobnosť maliarstva 17. storočia a jedna z najvýznamnejších maliarok vôbec, totiž do obrazu vtisla podobizeň seba samej a muža, ktorý ju znásilnil. Artemisia Gentileschová sa narodila v Ríme v roku 1593 ako najstaršie dieťa nadaného a vo svojom období populárneho maliara Orazia Gentileschiho. Orazio bol blízkym priateľom Caravaggia, jeho domácnosť prosperovala a osvietený otec veľmi skoro spoznal vo svojej dcére talent, ktorý rozvíjala vo svojej dielni. Prvým datovaným obrazom sedemnásťročnej dievčiny je dielo Zuzana a starci. Ide o veľmi zrelý obraz, v ktorom jasne vidieť sebavedomý a osobitý štýl. Dcéra už vtedy predčila otca. Napriek nespornému talentu Artemisiu v roku 1612 neprijali za členku Maliarskej akadémie. Výsostne mužská spoločnosť ju, ako prvú ženu vôbec, zaradila na svoj zoznam až neskôr. Možno na základe vtedajšieho neúspechu z akadémie zabezpečil Orazio svojej dcére súkromného učiteľa. Bol ním Agostino Tassi, s ktorým v tom čase spolupracoval. Ako sa ukázalo, Tassi nebol práve typom slušného hosťa a láskavého učiteľa. Artemisiu znásilnil priamo v ateliéri. Nasledoval sedem mesiacov trvajúci súdny spor, ktorý s napätím sledoval celý vtedajší Rím. Prepis súdneho sporu sa celý zachoval, a tak vieme, že Artemisia v ňom vystupuje ako odvážna, moderná žena, ktorá bojuje proti útlaku a násiliu. Odvážne opísala celý priebeh znásilnenia a nedala sa zastrašiť. V procese vypovedalo viacero svedkov, ktorí mladú maliarku opísali ako uzavreté dievča, tráviace všetok svoj čas pri farbách a plátne. Tassi bol naopak násilník, ktorý s najväčšou pravdepodobnosťou zavraždil svoju manželku a jeho vyčíňania boli všeobecne známe. Napriek tomu, bol k nemu súd zhovievavý a nerozhodol hneď. Prečo sa tak stalo, nie je ťažké uhádnuť. Vo svojej dobe patril k populárnym maliarom, bol dokonca chránencom pápeža Inocenta X. a Artemisia bola len dievča. Svoju pravdu teda musela obhájiť a absolvovať mučenie. Mladej, len osemnásťročnej maliarke naťahovali prsty a opakovane sa jej pýtali, či je pravda, že ju Tassi znásilnil. Mučenie mohlo nezvratne poškodiť jej prsty a tým raz a navždy zničiť jej kariéru. No Gentileschiová trvala na svojej pravde. Súd napokon uznal Agostina Tassiho vinným a odsúdil ho k jednému roku väzenia. Bez ohľadu na výsledok súdu, bola česť celej rodiny pošliapaná. Artemisiu bolo treba rýchlo vydať. Len mesiac po ukončení procesu sa narýchlo vydala za Pierantonia Stiattesiho, ďalšieho dnes už zabudnutého umelca, a presťahovala sa s ním do Florencie. Traumatické zážitky raz a navždy ovplyvnili Gentileschiovej tvorbu. Najzreteľnejšie je to v obraze Zavraždenie Holoferna, ktorý dokonca namaľovala dvakrát. Medzi prvou a druhou verziou sú minimálne rozdiely. Líšia sa len farbou oblečenia či drobnými detailmi. V oboch je zachovaná podoba maliarky a násilníka a z oboch srší zúrivosť a bolesť. Gentileschiová, tak ako o mnoho rokov neskôr Frida Kahlo či Louise Bourgeois, rozprávala vlastný príbeh prostredníctvom obrazov. K výjavu Holofernovej vraždy sa navyše vracala opakovane. V dvoch verziách obrazu Judita so svojou slúžkou, ktoré je akýmsi voľným pokračovaním Zavraždenia Holoferna ukazuje, čo sa udialo po vražde. Na prvej verzii datovanej z roku 1613 - 1614 stoja obe ženy a obzerajú sa kamsi, kde začuli ruch. Judita má ako bojovník meč prehodený cez rameno, slúžka drží hlavu v košíku. Napriek tomu, že z neho presakuje krv, je spočiatku ľahké prehliadnuť ho. To, čo ženy zaujalo, je zjavne oveľa dôležitejšie. Vo Florencii sa obom manželom umelecky darilo, Artemisiu ako prvú ženu prijali do tamojšej Akadémie umení, nadviazala množstvo pracovných aj priateľských kontaktov medzi inými s Cristofanom Allorim, Galileom Galileim či dokonca s neoficiálnym vládcom mesta Cosimom Medicejským a získala aj veľkolepú objednávku na výzdobu stropu Michelangelovo múzea. Maľby takýchto rozmerov boli pritom tou najväčšou umeleckou výsadou. Manželstvo s Pierantonim však nebolo šťastné. Z ich štyroch spoločných detí sa dospelosti dožila len najstaršia dcéra a Pierantonio utrácal viac, ako zarobil. Rodina sa tak dostávala do dlhov a Artemisia sa rozhodla manžela opustiť a žiť slobodne. Umelecky aj osobne. Na istý čas sa vrátila do Ríma, kde sa jej narodila druhá, nemanželská dcéra. Potom jej cesta pokračovala cez Benátky do Neapola, kde sa natrvalo usadila a ako etablovaná maliarka získavala množstvo, tentokrát už lukratívnych, objednávok. Povesť tejto výnimočnej maliarky sa však dostala až do Anglicka, kde niekoľko rokov žila na dvore Kráľa Karola I. Artemisia zomrela v Neapole pravdepodobne počas morovej epidémie, ktorá sužovala mesto v rokoch 1653 -1656. Dnes ju v mnohom považujeme za priekopníčku. Len málokedy sa v historickom patriarchálnom svete stretneme s príkladom ženy, ktorá nielen naplno rozvinie svoj talent, ale bojuje aj za svoju osobnú slobodu. Je paradoxné, že jej tvorba stála dlho na okraji záujmu. Ten sa spustil až v sedemdesiatych rokoch minulého storočia, kedy Linda Nochlin publikovala štúdiu Why Have There Been No Great Women Artists?. Za originálom Artemisie Gentileschiovej navyše nemusíte cestovať ďaleko. Jej druhá verzia obrazu Zuzana a Starci sa nachádza v zbierke Moravskej galérie v Brne.


Vláda kritizuje poslancov za hlasovanie o alternatívach pri brexite

Britský parlament bude hlasovať o alternatívnych brexitových scenároch.

LONDÝN. Za "nebezpečný a nepredvídateľný" precedens do budúcnosti považuje britské ministerstvo pre brexit pondelňajšie hlasovanie Dolnej snemovne parlamentu. Poslanci v ňom schválili tesnou väčšinou 27 hlasov návrh, podľa ktorého budú v stredu hlasovať o alternatívach k dohode o vystúpení Spojeného kráľovstva z Únie. Tento krok parlamentu je hodnotený ako pokus prevziať od vlády kontrolu nad procesom brexitu. Britská premiérka Theresa Mayová sa opakovane vyslovila proti tomu, aby parlament získal právomoci ovplyvňovať priebeh brexitu. Hlasovanie je pre príslušný britský rezort "sklamaním". Podľa neho narušilo "rovnováhu medzi našimi demokratickými inštitúciami", uviedla agentúra AFP. Ministerstvo zároveň zákonodarcov varovalo, že všetky alternatívy brexitu, o ktorých chcú v stredu hlasovať, musia byť pri rokovaniach s Úniou"udržateľné". Návrh predložený konzervatívcom Oliverom Letwinom podporilo 329 poslancov, proti bolo 302 zákonodarcov. Hlasovali zaň aj traja štátni tajomníci - Richard Harrington (ministerstvo obchodu a priemyslu), Alistair Burt (v rezorte diplomacie zodpovedný za Blízky východ a severnú Afriku) a Steve Brine (zdravotníctvo) -, ktorí zároveň podali demisiu. Harrington obvinil vládu premiérky Theresy Mayovej, že "hrá ruletu so životmi" pracujúcich ľudí a firiem. Schválený návrh umožní sériu indikatívnych hlasovaní o alternatívnych brexitových scenároch, napríklad zotrvaní Británie v colnej únii alebo v jednotnom trhu či druhé referendum o brexite. Hoci každé hlasovanie bude nezáväzné, bude mať politickú váhu a naznačí, ktorý scenár by mohol získať v parlamente väčšinu. Británia mala Úniu pôvodne oficiálne opustiť 29. marca. Mayová však minulý týždeň na summite Únie v Bruseli dosiahla odklad brexitu prinajmenšom do 12. apríla, čo sa stane vtedy, keď parlament ani tretíkrát neschváli "rozvodovú dohodu". Ak by však britský parlament dohodu na tretí pokus schválil, odišla by Británia z Únie až 22. mája. Poslanci dohodu vyrokovanú Mayovej vládou s Úniouodmietli už 15. januára a 12. marca. Premiérka v pondelok na úvod rozpravy vyhlásila, že väčšinu na jej schválenie stále nemá.


Netanjahuovu ženu nahnevala správa v novinách, nespomenuli jej vzdelanie

Sara Netanjahuová je už dlho známa zlými medziľudskými vzťahmi.

JERUZALEM. V izraelských médiách sa v nedeľu objavila zvuková nahrávka manželky Benjamina Netanjahua, ako zúrivo kričí na asistenta. Problémami zaťažený premiér má teraz o jednu starosť navyše. Na nahrávke počuť, ako sa Sara Netanjahuová sťažuje, že spoločenská rubrika sa nezmienila o jej dosiahnutom vzdelaní. Manželka premiéra kričí: "Ja som vzde-la-ná žena! Pchy-cho-lo-gič-ka! Mám tituly B.A., M.A.!" Takisto je počuť, ako ďalej nezrozumiteľne vrieska, napísala tlačová agentúra AP. Nahrávku z roku 2009 zverejnenú v nedeľu na izraelskom spravodajskom portáli Walla rýchlo prevzali a odvysielali popredné televízne stanice v krajine. Podľa informácií v médiách Netanjahuovú rozhnevala stručná, 44-slovná správa v novinách o tom, že pomáha so školskou benefičnou akciou, ale článok sa nezmieňoval o jej odbornej psychologickej praxi. Netanjahuová je už dlho známa zlými medziľudskými vzťahmi. Obviňujú ju z hrubého správania voči ľuďom, hádok so zamestnancami a zasahovania do štátnych záležitostí. Premiér Netanjahu na sociálnej sieti Facebook napísal, že nahrávky sú "súčasťou divokého a agresívneho honu na čarodejnice, ktorý sa zúrivo vedie proti mojej rodine". Začiatkom januára sa vynorila nahrávka Netanjahuovho 26-ročného syna, ako sa s dvoma bohatými kamarátmi vozí po striptízových kluboch v Tel Avive za peniaze daňových poplatníkov. Záznam pochádza z roku 2015. Škandály prišli v období, keď polícia vypočúva premiéra v dvoch kauzách týkajúcich sa možného úplatkárstva, sprenevery a prekročenia právomocí. Netanjahu popiera akékoľvek previnenie a tvrdí, že ide o politicky motivovaný hon proti nemu, zorganizovaný nepriateľskými médiami.


Optický klam, ktorý vám nakrátko spomalí mozog

BRATISLAVA. Zapozerajte sa do bodky v strede horného obrázku a hlavou sa priblížte k displeju. Potom hlavu vzdiaľte. Bude sa vám zdať, že kruhy vytvorené z kosoštvorcov sa otáčajú v smere a proti smeru hodinových ručičiek. Obrázok ukazuje Pinnovu-Brelstaffovu ilúziu. Ako dokáže tento optický klam oklamať váš mozog, skúmali vedci z Čínskej akadémie vied. Štúdiu publikovali v magazíne Journal of Neuroscience. Už z názvu optický klam je jasné, že obrázok sa snaží oklamať vaše oči. Pinnova-Brelstaffova ilúzia vás balamutí zdanlivým nasvietením jednotlivých kosoštvorcov. Čo sa deje v mozgu pri pozeraní na obrázok, však doteraz bolo záhadou. V novej štúdii využili vedci ľudských dobrovoľníkov a makaky rézus. Tieto primáty si vybrali preto, že ich zrakové vnímanie je veľmi podobné ľudskému. Makaky naučili dať najavo, keď spozorujú pohyb na obrázku. Tak si vedci mohli byť istí, že zvieratá rozumejú úlohe. Keď makakom a dobrovoľníkom ukazovali Pinnovu-Brelstaffovu ilúziu, zároveň snímali pohyb ich očí. V oboch prípadoch boli výsledky podobné. Vedci sa tak presvedčili, že makaky vnímajú falošný pohyb v klame podobne ako ľudia. Následne zaviedli do mozgu makakov elektródy. A tie už priamo ukázali, ako orgán spracováva optický klam. Zdanlivý pohyb kruhov v optickom klame aktivoval bunky v rovnakej časti mozgu, ako skutočný pohyb. Mozog teda spracováva falošný pohyb rovnakými bunkami ako skutočný. No pri bližšom skúmaní aktivity buniek v mozgu sa ukázal jeden rozdiel. Mozgu trvalo o pätnásť milisekúnd dlhšie spracovať falošný pohyb. "Je to, ako keď ste na párty a načúvate hlasu uprostred množstva hluku. Akurát pohyb vašej hlavy je ako hluk v pozadí, ilúzia je zas hlas, ktorý sa snažíte rozoznať," vysvetľuje pre New Scientist výskumník Ian Max Andolina. Vedci nevedia presne povedať, čo spôsobuje pätnásť milisekundové oneskorenie vo vnímaní. Myslia si, že mozog tento čas využíva, aby si uvedomil rozdiel medzi falošným a skutočným pohybom. DOI: 10.1523/JNEUROSCI.2112-18.2019


Taliansko bude mať prvého černocha-senátora. Chce zastaviť migrantov

Šesťdesiatdvaročný politik pricestoval do Talianska v 70. rokoch. Sám je tak vlastne ekonomickým migrantom.

RÍM, BRATISLAVA. Pre taliansku takmer miliónovú černošskú komunitu je to historické víťazstvo. Po víkendových voľbách budú mať v Senáte vôbec prvýkrát svojho zvoleného zástupcu. Šesťdesiatdvaročný Toni Iwobi však napriek tomu, že je sám migrantom, chce bojovať proti prijímaniu afrických utečencov. Politik kandidoval za stranu Liga (bývalá Liga Severu), ktorú označujú za populistickú, nacionalistickú a protiimigrantskú. Jej hlavným predvolebným sloganom bolo „Zastavte inváziu“. Aj samotný Iwobi tieto postoje zdieľa napriek tomu, že sám je vlastne ekonomickým migrantom. Zdôrazňuje však, že na rozdiel od státisícov migrantov prichádzajúcich do Talianska tam on prišiel legálne - dostal študentské víza. Každý, kto opúšťa svoju krajinu z nesprávnych dôvodov a nesprávnym spôsobom, musí byť zastavený. „Každého, ktorý uteká z krajiny pre konflikt alebo vojnu, musíme privítať,“ cituje rodáka z Nigérie britský Guardian. „Ale každý, kto opúšťa svoju krajinu z nesprávnych dôvodov a nesprávnym spôsobom, musí byť zastavený. Imigrácia by nemala stáť tisícky životov na mori a hostiteľskú krajinu by nemala stáť ani cent,“ tvrdí Iwobi. Iwobi odišiel z Nigérie v 70. rokoch aby študoval v talianskej Perugii. V krajine napokon zostal po tom, ako si vo svojej novej vlasti našiel „dve lásky“ – taliansku manželku a stranu Liga severu. V Nej sa angažuje už viac ako dve desaťročia. Liga je najsilnejšou stranou v pravicovej koalícii, ktorá však celkovo nezískala dostatočný počet hlasov na to, aby zostavila vládu. Voľby vyhralo populistické Hnutie piatich hviezd, ani to však nemá dostatok hlasov na zostavenie kabinetu. Taliansku tak nasledujúce mesiace hrozí politická nestabilita.


AUTORSKÁ STRANA PETRA ŠABATUAko Merkelová nepozvala vlani Sýrčanov do Európy

Nemeckú kancelárku čaká rozhodovanie o tom, či bude kandidovať vo voľbách na jeseň 2017

Práve pred rokom urobila nemecká kancelárka Angela Merkelová politické gesto, za ktoré ju veľa ľudí obdivuje aj zatracuje. Na tlačovej konferencii 31. augusta 2015 predniesla o migračnej kríze slávnu vetu „Zvládneme to!“ (Wir schaffen das!) a 4. septembra po konzultácii s maďarským a rakúskym premiérom rozhodla umožniť utečencom, ktorí uviazli v Maďarsku, cestu cez Rakúsko do Nemecka. A brána do krajiny zasľúbenej už zostala otvorená, aj keď sa o desať dní neskôr objavili na rakúsko-nemeckej hranici kontroly. Ďalšie fakty svedčia o tom, aká nepravdivá je veľmi rozšírená rozprávka o tom, ako pred rokom Merkelová pozvala do Európy milión nebezpečných utečencov. Už v polovici augusta 2015 hlásil minister vnútra Thomas de Mézière kancelárke, že do Nemecka do konca roka príde 800-tisíc utečencov, nie 450-tisíc, ako zneli dovtedajšie odhady. Spolkový úrad pre migráciu a utečencov mal za rok 2015 nakoniec vo svojom systéme 1 092 000 osôb. Na prelome augusta a septembra 2015 už boli na ceste z Grécka cez Macedónsko, Srbsko, Maďarsko a Rakúsko do Nemecka a do Švédska státisíce migrantov zo Sýrie, z Iraku, Afganistanu, ku ktorým sa cestou pridali desaťtisíce ľudí z Balkánu. Prúd začal dramaticky naberať na sile už na začiatku leta – v apríli prišlo do Európy podľa Eurostatu 30 577 utečencov a v auguste už 131 699 ľudí. Septembrové počty, ktoré mohol Merkelovej postup zvýšiť len sčasti, sa vyhupli na 173 872 ľudí a najviac migrantov prišlo do Európy v októbri – 221 614. Ústretové gesto Angely Merkelovej – zosilnené a prekrútené pašerákmi ľudí – tak priviedlo do Európy a Nemecka maximálne niekoľko desiatok tisíc ľudí, ktorí by bez vidiny nemeckého raja na čele s Mama Merkel zostali v Sýrii alebo v utečeneckých táboroch v Libanone, Jordánsku a Turecku. Prečo sa vydali na strastiplnú cestu s neistým výsledkom státisíce ostatných? Po prvé – občianska vojna v Sýrii sa začala v roku 2011, o život v nej prišlo viac ako 250-tisíc ľudí, väčšinou civilistov, vo vojne boli použité chemické zbrane a mnoho Sýrčanov už stratilo nádej, že utrpenie a zabíjanie sa niekedy skončia. Tiež utečenecké tábory v Turecku, Libanone a Jordánsku prestali byť dobrým riešením „až sa skončí vojna, vrátime sa domov“. Tábory sú preplnené – v Jordánsku 1,4 milióna ľudí, v Libanone 1,5 milióna a v Turecku sa počet sýrskych utečencov odhaduje na 2,7 milióna. Zhoršuje sa zdravotná starostlivosť, šanca chodiť do školy alebo získať legálnu prácu, znižujú sa prídely jedla, utečencom sa míňajú úspory. Niet divu, že mnohí riskli za posledné peniaze cestu do Európy. Merkelová pôvodom z NDR je človek, ktorý rozumie krajinám a ľuďom, ktorí zažili 40 rokov komunizmu. Aj preto je veľmi ostražitá až tvrdá, keď príde na spoluprácu s putinovským Ruskom – druhá dobrá správa pre bývalé sovietske satelity. Obviňovať nemeckú kancelárku, že nezodpovedne pozvala do Európy milión migrantov, je teda nepresné, nespravodlivé a zavádzajúce. Skúsme si predstaviť, že by kancelárka vlani nepovedala Zvládneme to! a striktne by trvala na dodržaní dublinského pravidla, že utečenec sa musí registrovať v prvej krajine EÚ, do ktorej na úteku vstúpil, a len táto krajina môže posúdiť jeho žiadosť o azyl. V minuloročnej situácii by to bolo Maďarsko. V Maďarsku bolo podľa agentúry Frontex v júli už 200- tisíc utečencov a 26. augusta premiér Orbán oznámil, že Maďarsko nie je schopné sa o nich postarať. Atmosféra na budapeštianskej stanici Keleti hustla, 4. septembra ráno sa odtiaľ po diaľnici M1 vydal dvojtisícový zástup na stopäťdesiatkilometrový pochod do Rakúska. „Pochodu nádeje“ sa venovali všetky európske médiá. Rakúsky premiér Werner Faymann večer toho istého dňa naliehavo telefonoval kancelárke Merkelovej so žiadosťou o pomoc. A teraz alternatívna história: počuje od Merkelovej niečo v zmysle: Do Nemecka neprejdú! Musíme dodržiavať Dublinský dohovor. Ak by konflikt medzi utečencami a políciou nenastal ešte na diaľnici, tak na maďarsko-rakúskej hranici určite áno. Spanikárili by utečenci na Keleti aj inde v Maďarsku, tiež tí už v Rakúsku a ďalšie státisíce v Srbsku, Macedónsku, Bulharsku a Grécku. Rakúsko-nemeckú hranicu by tvrdo strážili ozbrojení policajti a vojaci, bezpečnostné zložky toho „bezcitného Nemecka“. Aj bez opisu srdcervúcich detailov by sa zastavenie utečeneckého prúdu, ktorý cez leto výdatne zosilnel, neobišlo bez humanitárnej katastrofy, zranených pri potýčkach s políciou a armádou vo všetkých zúčastnených krajinách a mŕtvych na ceste vrátane detí. To všetko v priamom prenose do každej európskej domácnosti. Ťažko odhadovať, čo by horúca podoba migračnej krízy spôsobila politicky, ekonomicky a bezpečnostne v Maďarsku, Rakúsku a na celom Balkáne, ktorý vždy bol a dodnes zostal európskym sudom pušného prachu. Utečenci by sa každopádne z Maďarska vydali na Slovensko, z Rakúska do Česka, hľadali by v Európe inú cestu do Nemecka a Škandinávie. V strednej Európe by vypukol chaos, zúfalstvo a skutočný bezpečnostný problém. Nakoniec by muselo Nemecko povoliť. Čo by odmietnutie pustiť utečencov do krajiny spôsobilo s pozíciou Nemecka v Európe a Merkelovej v Nemecku? Keď Nemecko trvalo v gréckej eurokríze na nekompromisnom splácaní všetkých dlhov, na aténskych uliciach sa objavili portréty Merkelovej s hitlerovskými fúzikmi. A to išlo „len“ o pár miliárd eur a o životnú úroveň časti obyvateľov jednej menšej európske krajiny. Len máloktorý európsky politik by si trúfol nekritizovať Nemecko a Merkelovú zoči-voči humanitárnej katastrofe, mŕtvym a zúfalým ľuďom uprostred Európy, pri rozvrate niekoľkých členských krajín EÚ a Schengenu. Reakcia Rakúska, Maďarska a balkánskych krajín by bola zničujúca. A čo by mohli hovoriť nemeckí politici? Že pravidlá sa musia dodržiavať? Keď susedovi horí dom a v pivnici sa udusili jeho deti? V pár dňoch by skončila Merkelovej politická kariéra. Pozícia kancelárky by bola neudržateľná a bol by to jeden z najkrutejších koncov politickej kariéry v povojnovej Európe. Zaslúžene. Merkelovej Zvládneme to! a otvorenie hraníc pre utečencov nebolo len humanitárnym gestom, pochopením zúfalej situácie státisícov a prejavom vernosti európskym hodnotám, ale takisto prezieravým a pragmatickým politickým krokom, ktorý zrejme odvrátil katastrofu v srdci Európy. V niekoľkých rozhovoroch teraz po roku Angela Merkelová svoj krok obhajovala a uviedla, že ani dnes by nekonala inak. Jej popularita spadla na 47 percent (vlani v apríli 75 percent), klesajú preferencie jej CDU (ale 35 percent by jej závideli takmer všetky európske veľké strany). V nedeľných krajinských voľbách v Meklenbursku-Predpomoransku, kde má Merkelová domovský volebný okrsok, prehrala CDU s Alternatívou pre Nemecko, stranou s extrémistickými a rasistickými sklonmi. A Merkelová dostáva otázku, či bude kandidovať v parlamentných voľbách, ktoré budú v Nemecku v septembri 2017. Neodpovedala jasne, ale musí sa rozhodnúť do decembra, keď sa koná spolkový zjazd CDU. Ak sa na ňom bude znovu uchádzať o post šéfky strany – o čom v zatiaľ CDU málokto pochybuje – pôjde nutne aj do súboja o kancelárske kreslo. Pre Slovensko a strednú Európu by to bola dobrá správa. Merkelová pôvodom z NDR je človek, ktorý rozumie krajinám a ľuďom, ktorí zažili 40 rokov komunizmu. Aj preto je veľmi ostražitá až tvrdá, keď príde na spoluprácu s putinovským Ruskom – druhá dobrá správa pre bývalé sovietske satelity. Je alergická na extrémistov všetkého druhu. Jej postoj k utečencom ovplyvnili okrem iného aj extrémistické útoky na utečenecké ubytovne v Nemecku. A pokiaľ ide o zodpovednosť pri posudzovaní vážnych politických otázok a o politický inštinkt, ktorý osvedčila aj vlani vo zlomovej chvíli pre Európu a utečencov v núdzi, strčí do vrecka nielen domácich konkurentov. Až trápne vychádza jej porovnanie s európskymi lídrami, ako sú Holland, Cameron alebo Junker, o muších váhach typu Kaczynski, Babiš, Fico alebo Sulík ani nehovoriac. Tento text ste mohli čítať vďaka tomu, že platíte za obsah. Vážime si to.


Primátor Nesrovnal bude zarábať mesačne 3416 eur

Mestskí poslanci primátorovi schválili novú výšku platu.

BRATISLAVA. Primátor Ivo Nesrovnal bude po novom zarábať 3416 eur. Mesačný plat v takejto výške mu schválili mestskí poslanci na piatkovom rokovaní s účinnosťou od 1. januára tohto roka. Od augusta 2017 až doteraz dostával primátor plat 3300 eur, prilepší si tak celkovo o 116 eur. V minulosti zarábal mesačne 4500 eur, poslanci mu však minulý rok plat znížili. Súčasný mesačný plat primátora bol vypočítaný súčinom priemernej mesačnej mzdy zamestnanca v národnom hospodárstve za rok 2017, ktorá predstavuje 954 eur, a príslušným násobkom, podľa počtu obyvateľov hlavného mesta. Nesrovnalovi tak patrí minimálny mesačný plat 3416 eur. Poslanci mu pritom mohli minimálny plat zvýšiť svojím rozhodnutím až o 70 percent. V piatok tak však neurobili. Nesrovnal zarábal do augusta 2017 mesačne 4500 eur. Minulý rok v júli bratislavskí mestskí poslanci rozhodli o znížení jeho platu na 3300 eur mesačne. Poslanecký Bratislavský klub, ktorý zníženie platu navrhol, to zdôvodnil nefungujúcou komunikáciou medzi primátorom a mestským zastupiteľstvom či svojvôľou Nesrovnala v prípade nepodpisovania prijatých uznesení.


Najvyššiu spotrebu v Únii malo vlani Luxembursko

Na Slovensku dosiahol HDP na obyvateľa 77 percent priemeru únie.

LUXEMBURG. Skutočná individuálna spotreba (AIC), ktorá je meradlom materiálneho blahobytu domácností, sa v rámci členských štátov Európskej únie (EÚ) pohybuje od 53 % do 132 % priemeru únie. Desať štátov únie dosiahlo v roku 2016 AIC vyjadrenú v štandarde kúpnej sily (PPS) nad priemerom EÚ. Najvyššiu skutočnú individuálnu spotrebu zaznamenalo vlani so 132 % priemeru únie Luxembursko. To znamená, že spotreba bola 32 % nad priemerom EÚ. AIC v Nemecku a Rakúsku sa nachádzala 22 %, respektíve 18 % percent nad priemerom. V pásme 10 % až 15 % nad priemerom sa nachádzali Británia (15 %), Dánsko a Fínsko (po 14 %), Belgicko (13 %), Francúzsko, Holandsko a Švédsko (po 11 %). AIC v Írsku a Taliansku bola 3 % pod priemerom, na Cypre 10 %, v Španielsku 11 %, v Litve 14 %, v Portugalsku 18 %, na Malte 19 %, v Česku 22 %, na Slovensku a v Grécku o 23 %, v Poľsku a Slovinsku o 25 %, v Estónsku o 29 %, v Lotyšsku o 33 %, v Maďarsku a Rumunsku o 37 %, v Chorvátsku o 41 % a v Bulharsku o 47 %. Ešte výraznejšie rozdiely sú v hrubom domácom produkte (HDP) na obyvateľa. Vlani sa HDP na obyvateľa vyjadrený v štandarde kúpnej sily pohyboval od 48 % v Bulharsku po 267 % priemeru EÚ v Luxembursku. Jedenásť členských štátov EÚ zaznamenalo HDP na obyvateľa nad priemerom EÚ. Na Slovensku dosiahol HDP na obyvateľa 77 % priemeru únie.


Merkelová sa neobáva o Britániu po odchode z EÚ

Je v záujme Európskej únie udržať úzke vzťahy.

BERLÍN. Nemecká kancelárka Angela Merkelová vo štvrtok vo Frankfurte nad Mohanom vyhlásila, že očakáva, že Británia si po odchode z Európskej únie nájde svoju vlastnú cestu a o jej osud sa vôbec neobáva. Informovala o tom agentúra AP. Merkelová sa k detailom súčasnej patovej situácie v súvislosti s brexitom nevyjadrila. Uviedla, že Británia "sa opäť vráti na správnu cestu, vôbec sa o ňu neobávam". "Musíme si uvedomiť, že je v našom vlastnom záujme, aby sme s touto krajinou mali dobré vzťahy a akákoľvek forma povýšenosti (voči Británii) je absolútne nevhodná," povedala kancelárka. Na otázku, či k súčasným problémom Británie prispeli zlyhania zo strany EÚ, Merkelová odpovedala, že omyly sa v minulosti možno síce stali, no odkedy Británia vstúpila do EÚ, diskusia o tom, či "to chceme alebo nie", sa stále viac stupňovala.